
PAVAO III. (1 534. -1 549.) 

(Paulus III.) 


» Dekret o istočnom grijehu « 

(Tridentski sabor, V. sjednica, 17. VI. 1546.) 

Kako bi naša kršćanska vjera „bez koje je nemoguće svidjeti se Bogu" [Heb 11,6], nakon čišćenja od 
zabluda ostala cjelovita i neokaljana u svojoj iskrenosti, i kako se kršćanski narod ne bi „zanosio svakim 
vjetrom učenja" [Ef 4,14], budući daje ona stara zmija [usp. Otk 12,9; 20,2], vječni neprijatelj ljudskog 
roda, probudila među vrlo mnogim zlima koja u ovim našim vremenima uznemiruju crkvu Božju, ne samo 
nove nego i stare zablude o izvornom grijehu i njegovom lijeku: sveti ekumenski i opći Tridentski sabor... 
htijući pristupiti tome da zabludjele pozove natrag i utvrdi one koji se kolebaju, slijedeći svjedočanstva 
svetog Pisma i svetih Otaca i najpriznatijih sabora kao i sud same Crkve o tom istom izvornom grijehu 
određuje, govori i izjavljuje: 

1. Tko ne ispovijeda da je Adam, prvi čovjek, nakon što je u raju prekršio Božju zapovijed, odmah izgubio 
svetost i pravednost u koju je bio postavljen, te daje zbog krivnje takvog prijestupa (odmah) upao u srdžbu i 
nemilost Božju, a zbog toga i u smrt, kojom mu se prije toga Bog bio zaprijetio, a sa smrću i u ropstvo pod 
vlašću onoga „koji imaše moć smrti, to jest đavla" [Heb 2,14], te se tako čitav Adam zbog krivnje tog 
prijestupa dušom i tijelom promijenio na gore, neka bude kažnjen anatemom. 

2. Tko ustvrdi da je Adamov prijestup škodio samo njemu a ne i njegovom potomstvu te da je on od Boga 
primljenu svetost i pravednost koju je izgubio, izgubio samo za sebe a ne i za nas; ili tko (ustvrdi) daje on 
okaljan grijehom neposlušnosti na čitav ljudski rod prenio samo smrt i kaznu tijela, a ne i grijeh koji je smrt 
duše, neka bude kažnjen anatemom jer proturječi Apostolu koji kaže: „Po jednom čovjeku uđe u svijet 
grijeh i po grijehu smrt, i time što svi sagriješiše, na sve ljude prijeđe smrt" [Rim 5,12]. 

3. Tko ustvrdi da se taj Adamov grijeh, koji je u svima i svima vlastit, jedan po nastanku i prenešen 
rođenjem a ne nasljedovanjem, uklanja ili snagom ljudske naravi ili nekim drugim sredstvom a ne 
zaslugama jedinog posrednika Gospodina našega Isusa Krista, koji nas je pomirio s Bogom u svojoj krvi 

[usp. Rim 5,19 si.], „koji nama posta pravednost, posvećenje i otkupljenje" [1 Kor 1,30]; ili tko niječe da se 
same zasluge Krista Isusa po pravilno podijeljenom sakramentu krštenja prema načinu Crkve, primjenjuju 
kako na odrasle tako i na djecu, neka bude kažnjen anatemom. 

Jer „nema pod nebom drugog imena... po kojem se možemo spasiti" [Dj 4,12]. Odatle i ona riječ: „Evo 
Jaganjca Božjega koji odnosi grijehe svijeta" [Iv 1,29]. I ona: „Koji ste god kršteni, Kristom se zaodjenuste" 
[Gal 3,27], 

4. Tko niječe da treba krstiti malu djecu od utrobe majčine, pa i ako su rođena od krštenih roditelja, ili tko 
kaže, da ih se doduše krsti za oproštenje grijehe, ali da oni nisu od Adama naslijedili nikakav izvorni grijeh 
koji bi trebalo okajati kupkom preporođenja kako bi postigli vječni život, odakle slijedi, da se kod njih 
forma krštenja„za oproštenje grijeha" ne shvaća kao istinita nego kao lažna, neka bude kažnjen anatemom. 
Jer ne smije se drugačije shvaćati ono što kaže Apostol: „Po jednom čovjeku uđe u svijet grijeh i po grijehu 
smrt, i time što svi sagriješiše, na sve ljude prijeđe smrt" [Rim 5,12], nego kao što je to uvijek shvaćala 
Katolička crkva raširena posvuda. Zbog tog se naime prema pravilu vjere, po apostolskoj predaji, za 
oproštenje grijeha uistinu krste i djeca koja sama još nisu mogla počiniti nikakav grijeh, kako bi se 
preporođenjem (kod njih) očistilo ono što su zadobili rođenjem. „Ako se tko ne rodi iz vode i Duha ne može 
ući u kraljevstvo Božje" [Iv 3,5]. 

5. Tko niječe da se po milosti Isusa Krista našega Gospodina, koja se podjeljuje u krštenju, ne oprašta 
krivnja izvornog grijeha, ili tko tvrdi da ne nestaje svega što ima pravi i istiniti smisao grijeha, nego kaže da 
se to samo briše, ili da se ne uračunava, neka bude kažnjen anatemom. 

Kod preporođenih naime Bog ne mrzi ništa, jer ,,u njima nema nikakve osude" [Rim 8,1], koji su uistinu 
„krštenjem s Kristom suukopani u smrt" [Rim 6,4], koji „ne hodaju po tijelu" [Rim 8,1], nego su svukli 
starog čovjeka i obukli novog koji je stvoren po Bogu [usp. Ef 4,22-24; Kol 3,9 si.], nevini, neokaljani, čisti, 
nedužni i Bogu ljubljeni sinovi postali su „baštinici Božji i subaštinici Kristovi" [Rim 8,17], tako da ih zaista 
ništa ne može spriječiti da uđu u nebo. 

Sveti sabor pak misli i izjavljuje da kod krštenih ostaje požuda ili žarište (grijeha); ona je ostavljena za 
borbu i ne može škoditi onima koji na nju ne pristanu i koji joj se po milosti Krista Isusa snažno odupiru. 
Štoviše „bit će ovjenčan tko se zakonito natječe" [2 Tim 2,5]. Sveti sabor izjavljuje da tu požudu koju 
Apostol katkada zove „grijeh" [usp. Rim 6,12-15; 7,7. 14-20], Katolička crkva nikada nije smatrala niti 
nazivala grijehom, kao nešto što bi kod preporođenih zaista i uistinu bio grijeh, nego jer je iz grijeha i 
navodi na grijeh. Tko bi pak mislio drugačije neka bude kažnjen anatemom. 

6. Ovaj pak isti sveti sabor izjavljuje da nije njegova nakana, da u ovaj dekret u kojem se radi o izvornom 
grijehu, uključuje blaženu i bezgrješnu Djevicu Mariju, Bogorodicu, nego određuje da se treba držati 

konstitucija blažene uspomene pape Siksta IV., uz kazne koje su u tim konstitucijama određene, a (Sabor) ih 
obnavlja. 

PAVAO III. (1 534. -1 549.) 

(Paulus III.) 


» Dekret o opravdanju « 

(Tridentski sabor, VI. sjednica, 13. 1. 1547.) 

Predgovor 

Budući da je u ovo vrijeme, ne bez gubitka mnogih duša i velike štete za crkveno jedinstvo, rasijano krivo 
učenje o opravdanju, sveti ekumenski i opći Tridentski sabor na hvalu i slavu svemogućega Boga, za mir 
Crkve i za spas duša... želi izložiti svim vjernim kršćanima pravo i zdravo učenje o samom opravdanju, koje 
je naučavao "sol pravednosti" [Mal 4,2] Krist Gospodin, "početnik i dovršitelj naše vjere" [Heb 12,2] koju 
su (nam) predali apostoli i koju je trajno držala Katolička crkva, potpomognuta Duhom Svetim; najstrože 
zabranjujući kako se ne bi netko ponovno usudio drugačije vjerovati, propovijedati ili naučavati, nego li se 
ovim dekretom određuje i objavljuje. 

Poglavlje 1. - O nemogućnosti naravi i Zakona da opravdaju ljude 

Sveti Sabor ponajprije izjavljuje daje za pošteno i iskreno razumijevanje učenja o opravdanju potrebno da 
svatko spozna i prizna da, budući da su svi ljudi u Adamovom prijestupu izgubivši nevinost [usp. Rim 5,12; 
1 Kor 15,22] "postali nečisti" [Iz 64,6] i (kao što kaže Apostol) "po naravi djeca gnjeva" [Ef 2,3], kao što je 
to izloženo u Dekretu o istočnom grijehu, i da sve do sada bijahu sluge grijeha [usp. Rim 6,20], i pod vlašću 
đavla i smrti, tako da se toga ne mogu osloboditi ili ustati ne samo pogani snagom naravi [kan. 1], nego niti 
Židovi po samom slovu Mojsijevog zakona, ipak u njima nije nikako bila ugašena slobodna volja [kan. 5], 
ali je njezina snaga ipak oslabljena i smanjena. 

Poglavlje 2. - O provedbi i o tajni Kristovog dolaska 

Tako se dogodilo da je nebeski Otac "Otac milosrđa i Bog svake utjehe [2 Kor 1,3], kada je došla ona 
blažena "punina vremena" [Ef 1,10; Gal 4,4], poslao ljudima Krista Isusa [kan. 1] svoga Sina, o kojem je 
govorio i kojeg je obećao preko mnogih svetih Otaca i prije Zakona i za vrijeme Zakona [usp. Post 49, 10- 
18], kako bi "otkupio i Židove koji su bili pod Zakonom" [Gal 4,5], te kako bi i "pogani koji nisu tražili 

pravednost stekli pravednost" [Rim 9,30], te kako bi svi "primili posinstvo" [Gal 4,5]. Njega je "Bog izložio 
da krvlju svojom bude Pomirilište po vjeri" [Rim 3,25], "za grijehe naše, i ne samo naše, nego i svega 
svijeta" [1 Iv 2,2]. 

Poglavlje 3. - Tko se opravdava po Kristu 

Zaista, premda je on "umro za sve" [2 Kor 5,15], ipak svi ne primaju blagodat njegove smrti, nego samo oni 
kojima se udjeljuje zasluga njegove muke. Kao što se ljudi zaista ne rađaju osim začeti iz Adamovog 
sjemena, ne bi se rodili neopravdani osim rođenjem po njemu, jer dok su začeti primaju i vlastitu 
neopravdanost, isto tako nikada neće biti opravdani ako se ne preporode u Kristu [kan. 2 i 10], jer po tom 
preporođenju, po zasluzi njegovog trpljenja, udjeljuje im se milost kojom postaju opravdani. Apostol nas 
potiče da za to dobročinstvo stalno zahvaljujemo Ocu, "koji nas osposobi za dioništvo u baštini svetih u 
svjetlosti i izbavi nas iz vlasti tame i prenese u kraljevstvo Sina, ljubavi svoje, u kome imamo otkupljenje i 
otpuštenje grijeha" [Kol 1, 12-14], 

Poglavlje 4. - Naznačava se opis opravdanja neopravdanih i način njihovog ulaska u stanje milosti 

Tim riječima naznačava se opis opravdanja neopravdanih, kako bi iz onog stanja u kojem se čovjek rađa kao 
dijete prvog Adama, prešao u stanje milosti i "posinstva" [Rim 8,15] Božjeg po drugom Adamu, Isusu 
Kristu našem Spasitelju; taj pak prijelaz poslije objave evanđelja nije moguć bez kupke preporođenja [kan. 
5 o krštenju], ili želje za njom, kao što je napisano: "Ako se tko ne rodi iz vode i Duha ne može ući u 
kraljevstvo Božje" [Iv 3,5]. 

Poglavlje 5. - O potrebi pripreme za opravdanje kod odraslih i odakle ono dolazi 

Osim toga (sabor) izjavljuje, da početak opravdanja kod odraslih treba započeti s prethodnom milošću 
Božjom po Isusu Kristu [kan. 3], to jest od njegovog poziva, kojim su pozvani bez ikakvih njihovih zasluga, 
kako bi oni koji su se grijesima otklonili od Boga, po njegovoj poticaj ućoj i pomažućoj milosti postali skloni 
za obraćenje i za svoje vlastito opravdanje, slobodno se priklanjajući i surađujući s istom milošću [kan. 4 i 
5], tako da kada Bog prosvjetljenjem Duha Svetoga dodirne ljudsko srce, sam čovjek ne radi baš ništa 
prihvaćajući tu milost, koju je mogao i odbiti, ali se bez milosti Božje, svojom slobodnom voljom, ne bi 
mogao niti pokrenuti za opravdanje prednjim [kan. 3]. Zato kad se u Svetom pismu kaže: "Vratite se k meni 
i ja ću se vratiti k vama [Zah 1,3] podsjeća nas se na našu slobodu; kada odgovaramo: "Vrati nas k sebi, 
Gospodine, i obratit ćemo se" [Tuž 5,21], ispovijedamo da nas predusreće Božja milost. 

Poglavlje 6. - Način pripreme 

Pripremaju se pak za to opravdanje [kan. 7 i 9] kada se potaknuti i potpomognuti Božjom milošću, 
prihvaćajući vjeru po slušanju [usp. Rim 10,17], slobodno okreću Bogu, vjerujući daje istinito ono što je od 

Boga objavljeno i obećano [kan. 12-14], prvenstveno pak to, da Bog opravdava neopravdanog po svojoj 
milosti, "po otkupljenju koje je u Kristu Isusu" [Rim 3,24]; zatim, kada shvaćajući da su grješnici, od straha 
pred Božjom pravednošću koja ih na koristan način potiče [kan. 8] da se obrate promatranju Božjeg 
milosrđa, te im se tako uzdiže nada, vjerujući, da će im se Bog smilovati radi Krista, pa počinju njega ljubiti 
kao izvor svakog opravdanja, i zbog toga se okreću protiv grijeha mrzeći ga i odbacujući [kan. 9], to jest 
onom pokorom koju treba činiti prije krštenja [usp. Dj 2,38]; konačno, kada odluče primiti krštenje, 
započeti nov život i obdržavati Božje zapovijedi. 

O tom je pripremanju napisano: "Tko Bogu pristupa treba vjerovati da on postoji i daje platac onima koji ga 
traže" [Heb 11,6], i: "Hrabro, sine, opraštaju ti se tvoji grijesi" [Mt 9,2; Mk 2,5], i "Strah Božji tjera grijeh" 
[Sir 1,27], i: "Obratite se, i svatko od vas neka se krsti u ime Isusa Krista da vam se oproste grijesi i primit 
ćete dar, Duha Svetoga" [Dj 2,38], i: "Pođite dakle i učinite mojim učenicima sve narode krsteći ih u ime 
Oca i Sina i Duha Svetoga i učeći ih čuvati sve što sam vam zapovjedio" [Mt 28,19 si.], i napokon: 
"Pripremite srca vaša Gospodinu" [1 Sam 7,3]. 

Poglavlje 7. - Što je to opravdanje neopravdanih i koji su njegovi uzroci 

Samo opravdanje slijedi tu raspoloživost ili pripremu, koje se ne sastoji samo od oproštenja grijeha [kan. 
U], nego je i posvećenje i obnova unutarnjeg čovjeka slobodnim prihvaćanjem milosti i darova, po čemu 
čovjek od neopravdanog postaje opravdan i od neprijatelja prijatelj, kako bi "po nadi postao baštinik života 
vječnoga" [Tit 3, 7], 

Uzroci tog opravdanja su: ciljni (uzrok) je Božja i Kristova slava i život vječni; djelatni je pak (uzrok) 
milosrdni Bog, koji badava pere i posvećuje [usp. 1 Kor 6,11] označujući i pomazujući [usp. 2 Kor 1,21 si.] 
obećanim Duhom Svetim, "koji je zalog našeg nasljedstva" [Ef 1,13 si.]; zaslužni je pak (uzrok) ljubljeni 
njegov Jedinorođenac, Gospodin naš Isus Krist, koji nam je "jer bijasmo neprijatelji" [Rim 5,10], "zbog 
velike ljubavi kojom nas uzljubi" [Ef 2,4], svojim presvetim trpljenjem na drvu križa zaslužio opravdanje 
[kan. 10], te je za nas Bogu Ocu dao zadovoljštinu; instrumentalni pak (uzrok) je sakrament krštenja, koji je 
"sakrament vjere", bez kojeg nikada nikome nije udijeljeno opravdanje. 

Konačno, jedini fonnalni uzrok je pravednost Božja, ne kojom je on sam pravedan, nego kojom nas čini 
pravednima [kan. 10 i 11], kojom se naime od njega darovanom (pravednošću) obnavljamo u duhu svoje 
pameti [Ef 4,23], ne samo da se nazivamo, nego se zaista opravdanima zovemo i jesmo [usp. 1 Iv 3,1], 
primajući u sebe opravdanje, svatko svoje, prema mjeri prema kojoj Duh Sveti daje pojedincima kako želi 
[usp. 1 Kor 12,11] i prema njegovoj vlastitoj pripremi i suradnji. 

Premda nitko ne može biti opravdan, ako mu se ne udijele zasluge trpljenja Gospodina našega Isusa Krista, 
ipak se u tom opravdanju neopravdanih događa, da se po zaslugama njegovog trpljenja, po Duhu Svetom 
ljubav Božja izlijeva u srca [usp. Rim 5,5] onih koji se opravdavaju, i kod njih ostaje [kan. 11]. Tako 
čovjek kod samog opravdanja zajedno s oproštenjem grijeha dobiva po Isusu Kristu, u kojeg se ucjepljuje, 
uliveno i sve ovo: vjeru, nadu i ljubav. 

Naime vjera, ako joj ne priđu nada i ljubav, ne sjedinjuje (čovjeka) savršeno s Kristom, niti ga čini živim 
udom njegovog tijela. Zbog toga se najistinitije kaže, vjera je bez djela mrtva i nedjelotvorna [usp. Jak 
2,17.20: kan. 19], i "u Kristu Isusu ništa ne vrijedi niti obrezanje, niti neobrezanje, nego vjera ljubavlju 
djelotvorna [Gal 5,6; usp. 6,15]. 

Tu vjeru prije sakramenta krštenja po apostolskoj predaji traže od Crkve katekumeni, kada traže "vjeru koja 
daje vječni život", a nju ne može dati vjera bez nade i ljubavi. Zbog toga odmah čuju Kristovu riječ: "Ako 
hoćeš u život ući, čuvaj zapovijedi" [Mt 19,17; kan. 18.20], I tako oni koji primaju pravo kršćansko 
opravdanje, primaju ga kao novu haljinu, umjesto one koju je Adam svojom neposlušnošću izgubio za sebe i 
za nas, a nju im daje Krist Isus [usp. Lk 15,22] uz zapovijed da je sada preporođeni čuvaju čistu i 
neokaljanu, da je (takvu) donesu pred sudište Gospodina našeg Isusa Krista i da imaju život vječni. 

Poglavlje 8. - Kako treba razumjeti da se neopravdani opravdava po vjeri i bez vlastite zasluge 

Kad naime Apostol kaže da se čovjek opravdava "po vjeri" [kan. 9] i "bez vlastite zasluge" [Rim 3,22.24], 
te riječi treba razumjeti u smislu, koji je razumijevala i izražavala trajna suglasnost Katoličke crkve, naime, 
zbog toga se kaže da se opravdava samo po vjeri, jer "vjera je početak ljudskog spasenja", temelj i korijen 
svakog opravdanja, "bez koje je nemoguće omiljeti Bogu" [Heb 11,6] i stići u sudioništvo njegove djece; a 
kaže se da se opravdavamo bez vlastitih zasluga, jer ništa od onoga što predusreće opravdanje, bilo to vjera 
ili djela, ne zaslužuje samu milost opravdanja; "ako je po milosti, nije po djelima; inače (kao što kaže isti 
Apostol) milost nije više milost" [Rim 11,6]. 

Poglavlje 9. - Protiv isprazne nade krivovjernika 

Premda je naime nužno vjerovati, da se grijesi ne opraštaju, niti su ikada bili oprošteni, osim po Božjem 
milosrđu zbog Krista; ipak treba reći da se grijesi ne opraštaju, niti su bili oprošteni onome koji se hvali da 
ima uvjerenje i sigurnost da su mu njegovi grijesi oprošteni, jer to može biti i kod krivovjernika i 
odcijepljenih; štoviše, u naša burna vremena postoji velika borba protiv Katoličke crkve, i propovijeda se to 
isprazno pouzdanje, koje je daleko od svake pobožnosti [kan. 12], 

Ali ne smije se tvrditi da oni koji su zaista opravdani moraju u samima sebi, potpuno bez ikakve dvojbe, 
utvrditi da su opravdani, niti da nitko ne biva odriješen od grijeha niti opravdan, osim onoga koji sa 
sigurnošću vjeruje da je odriješen i opravdan, te da se odrješenje i opravdanje dovršavaju samom tom 
vjerom [kan. 14], kao da onaj koji to ne vjeruje sumnja u Božja obećanja i u učinkovitost Kristove smrti i 
uskrsnuća. Kao što naime nitko pobožan ne smije sumnjati o Kristovim zaslugama i o snazi i učinkovitosti 
sakramenta, isto tako svatko tko gleda na samoga sebe i na svoju vlastitu slabost i nepripremljenost, može se 
bojati i strahovati za svoju milost [kan. 13], jer nitko ne može znati da je postigao milost Božju sa 
sigurnošću vjere, koja se nikako ne može prevariti. 

Poglavlje 10. - O porastu primljenog opravdanja 

Ako se dakle oni koji su postali opravdani i "prijatelji Božji" i "ukućani" [Iv 15,15; Ef 2,19] "koji idu iz 
kreposti u krepost" [Ps 84,8], koji se "obnavljaju (kako kaže Apostol) iz dana u dan" [2 Kor 4,16], to jest 
mrtveći udove svog tijela [usp. Kol 3,5] čineći ih oružjem pravde za posvećenje [usp. Rim 6,13] po 
obdržavanju zapovijedi Božjih i Crkve rastu u samom primljenom opravdanju po milosti Kristovoj, kod 
čega vjera sudjeluje u dobrim djelima [usp. Jak 2,22], i sve se više opravdavaju [kan. 24 i 32], kao što je 
napisano: "Svet neka se i dalje posvećuje" [Otk 22,11] i opet: "Nemoj se stidjeti posvećivati se sve do smrti" 
[Sir 18,22], i opet: "Gledajte, čovjek se opravdava djelima a ne samo vjerom" [Jak 2,24]. Sveta crkva traži 
taj porast opravdanja kada moli: "Daj nam, Gospodine, porast vjere, nade i ljubavi". 

Poglavlje 11. - O obdržavanju zapovijedi i o njegovoj potrebi i mogućnosti 

Nitko ne smije misliti, koliko god on bio opravdan, daje oslobođen od obdržavanja zapovijedi [kan. 20]; 
nitko se ne smije služiti onom lakomislenom riječi koju su Oci zabranili pod prijetnjom anateme, da 
opravdan čovjek ne može obdržavati Božje zapovijedi [kan. 18 i 22], "Bog naime ne zapovijeda nemoguće, 
nego zapovijedajući potiče i da činiš što možeš i da moliš što ne možeš", i pomaže kako bi mogao; 
"Zapovijedi onoga nisu teške" [1 Iv 5,3], čiji je "jaram sladak i breme lako" [Mt 11,30]. Oni naime koji su 
sinovi Božji ljube Krista; koji ga pak ljube (kao što sam svjedoči) čuvaju njegove riječi [usp. Iv 14,23], a to 
naime mogu činiti uz Božju pomoć. 

Premda naime u ovom smrtnom životu, (ljudi) koliko god bili sveti i pravedni, padaju katkada barem u lake i 
svakidašnje grijehe, koji se zovu i oprostivi [kan. 23], ipak zbog toga ne prestaju biti pravedni. Pravedni 
naime (izgovaraju) ponizno i istinito one riječi: "Oprosti nam duge naše" [Mt 6,12]. 

Zbog toga se pravedni moraju osjećati još više obvezatnima da hodaju putem pravednosti, "oslobođeni od 
grijeha, postali su sluge Božje" [Rim 6,22] "živući trijezno i pravedno" [Tit 2,12], mogu napredovati u 
Kristu Isusu, po kojem imaju pristup istoj milosti [usp. Rim 5,2]. Bog naime one koje je jednom opravdao 
svojom milošću "ne napušta, ako oni njega prije ne napuste". 

Zbog toga, nitko si samo zbog vjere [kan. 9, 19 i 20] ne smije laskati, misleći daje postao baštinik, i da će 
steći baštinu samo po vjeri, ako ne trpi s Kristom kako bi se s njim proslavio [Rim 8,17]. Naime i sam Krist 
(kao što kaže Apostol) "premda je Sin, iz onoga što prepati, naviknu slušati i, postigavši savršenstvo, posta 
svima koji ga slušaju začetnik vječnoga spasenja" [Heb 5,8 si.]. 

Zbog toga sam Apostol opominje opravdano, govoreći: "Ne znate li: trkači u trkalištu svi doduše trče, ali 
jedan prima nagradu? Tako trčite da dobijete. Svaki natjecatelj sve moguće izdržava; oni da dobiju 
raspadljiv vijenac, mi neraspadljiv. Ja dakle tako trčim - ne kao besciljno, tako udaram šakom - ne kao da 
mlatim vjetar, nego krotim svoje tijelo i zarobljavam ga da sam ne budem isključen pošto sam drugima 
propovijedao" [1 Kor 9, 24-27]. Isto (kaže) i Petar, prvak apostola: "To revnije uznastojte učvrstiti svoj 
poziv i izabranje: to čineći - ne, nećete posrnuti nikada" [2 Pt 1,10]. 

Odatle slijedi, protive se učenju prave vjere oni koji kažu, pravednik u svakom dobrom djelu griješi barem 
lako [kan. 25], ili (što je još nepodnošljivi)' e), da on zavređuje vječnu kaznu; isto tako se i oni (protive 
pravom učenju) koji tvrde da pravednici griješe u svim djelima, ako njih čine, hrabreći se protiv svoje 
vlastite tromosti i potičući se na trku na trkalištu, ponajprije kako bi se proslavio Bog, a nastoje steći i 
vječnu nagradu [kan. 26 i 31], jer je napisano: "Prignuh srce da vrši naredbe tvoje zbog nagrade", a za 
Mojsijaje kazao Apostol "jer je gledao na plaću" [Heb 11,26]. 

Poglavlje 12. - Treba se čuvati lakomislenog vjerovanja u predodređenje 

Nitko pak dok živi u ovoj smrtnosti, ne smije tako misliti o skrivenoj tajni Božjeg predodređenja, da bi 
nedvojbeno tvrdio daje on sigurno u broju predodređenih [kan. 15], kao da bi bilo istinito da opravdan više 
ne može griješiti [kan. 23] ako sagriješi da mu se mora obećati sigurno obraćenje. Naime, ne može se znati 
koje je Bog sebi odabrao, osim po posebnoj Božjoj objavi [kan. 16]. 

Poglavlje 13. - O daru ustrajnosti 

Isto (vrijedi) i o daru ustrajnosti [kan. 16] za koji je napisano: "Tko ustraje do svršetka, taj će se spasiti" [Mt 
10,22; 24, 13] (a to se ne može imati od drugoga osim od onoga koji može onoga učvrstiti koji stoji [usp. 
Rim 14,4] da uspravno stoji i ponovno uspraviti onoga koji padne); nitko ne može sebi nešto s apsolutnom 
sigurnošću obećati, premda svi moraju staviti i postaviti najčvršću nadu u Božju pomoć. Bog će naime dobro 
djelo dovršiti kako ga je i počeo, ako oni sami ne iznevjere njegovu milost [usp. Fil 1,6], jer on izvodi i 
htjeti i dovršiti [usp. Fil 2,13; kan. 22]. 

Zaista, oni koji misle da stoje, neka paze da ne padnu [usp. 1 Kor 10,12], i neka sa strahom i trepetom rade 
na svom spasenju [usp. Fil 2,12], u naporima, u bdjenjima, u milostinjama, u molitvama i žrtvama, u 
postovima i čistoći [usp. 2 Kor 6,5 si.]. Znajući da su preporođeni u nadu slave [usp. 1 Pt 1,3] a još ne u 
slavu, moraju se naime bojati u borbi koja im još predstoji s tijelom, sa svijetom, sa đavlom, u kojoj ne 
mogu biti pobjednici, osim ako zadobiju milost Božju, prema Apostolu koji kaže: "Dužnici smo, ali ne tijelu 
da po tijelu živimo! Jer ako po tijelu živite, umrijet vam je, ako li pak Duhom usmrćujete tjelesna djela, 
živjet ćete" [Rim 8,12 si.]. 

Poglavlje 14. - O onima koji su pali i o njihovom uspravljanju 

Koji su naime po grijehu otpali od primljene milosti opravdanja, mogu se ponovno opravdati [kan. 29], ako 
se na Božji poticaj pobrinu da po sakramentu pokore, Kristovim zaslugama, ponovno steknu izgubljenu 
milost. Taj je naime način opravdanja uspravljanje onog koji je pao, a to su sveti oci prikladno nazvali 
"drugom daskom (spasenja) poslije brodoloma gubitka milosti" . Za one naime koji poslije krštenja padnu u 
grijehe, Isus Krist je ustanovio sakrament pokore, kad je kazao: "Primite Duha Svetoga. Kojima otpustite 
grijehe otpuštaju im se; kojima zadržite, zadržani su im" [Iv 20,22 si.]. 

Zbog toga treba naučavati daje pokora čovjeka kršćanina poslije pada mnogo drugačija negoli krštenička, 
jer ona sadrži ne samo prestanak grijeha i njihovo odbacivanje "srce pobožno i poniženo" [Ps 50,19], nego i 
njihovo sakramentalno ispovijedanje, barem u želji da će ga izvršiti u svoje vrijeme, i svećenikovo 
odrješenje, kao i zadovoljštinu postom, milostinjom, molitvama i drugim pobožnim vježbama duhovnog 
života, naime, ne zbog vječne kazne koja se oprašta zajedno s grijehom u sakramentu ili u želji za njim, nego 
radi vremenite kazne [kan. 30], koja se (kao što kaže Sveto pismo) ne oprašta uvijek potpuno, kao što to 
biva kod krštenja, onima koji su milost Božju koju su primili, te su nezahvalni ražalostili Duha Svetoga 
[usp. Ef 4,30] i nisu se ustručavali oskvrnuti hram Božji [usp. 1 Kor 3,17]. 

O toj je pokori napisano: "Spomeni se dakle odakle si pao, obrati se i čini prva djela" [Otk 2,5], i ponovno; 
"Jer žalost po Božju rađa neopozivo spasonosnim obraćenjem" [2 Kor 7,10], i opet: "Obratite se" [Mt 3,2; 
4,17], i: Donesite plodove dostojne obraćenja" [Mt 3,8; Lk 3,8]. 

Poglavlje 15. - Svakim se smrtnim grijehom gubi milost ali ne i vjera 

Također, protiv nekih ljudi lukavog uma koji "lijepim i laskavim riječima zavode srca nedužnih" [Rim 
16,18], treba ustvrditi da se primljena milost opravdanja ne gubi samo nevjerom [kan. 27], kojom se gubi i 
sama vjera, nego i svakim drugim smrtnim grijehom, premda se njime ne gubi vjera [kan. 28]; braneći 
zakon Božjeg nauka koji iz kraljevstva Božjeg ne isključuje samo nevjernike nego i vjernike bludnike, 
preljubnike, putene, homoseksualce, lopove, škrtice, pijanice, bogohulnike, razbojnike [usp. 1 Kor 6,9 si.], i 
sve one koji čine smrtne grijehe, od kojih bi se mogli suzdržati uz pomoć milosti Božje, i zbog kojih se 
odjeljuju od Kristove milosti [kan. 27]. 

Poglavlje 16. - O plodu opravdanja, to jest, o zasluzi dobrih djela i o razlogu te zasluge 

Zbog ovog naime razloga treba opravdanim ljudima, bilo da su primljenu milost trajno sačuvali, bilo da su 
izgubljenu opet zadobili, iznijeti riječi Apostola: "Znajući da trud Vaš nije neplodan u Gospodinu" [1 Kor 
15,58]; "ta Bog nije nepravedan da bi zaboravio vaše djelo i ljubav što je iskazaste njegovu imenu" [Heb 
6,10], i: "Ne gubite dakle pouzdanja! Pripada mu velika plaća" [Heb 10,35]. I zato onima koji budu dobro 
radili "sve do kraja" [Mt 10,22; 24,13] i koji se budu uzdali u Boga, treba predočiti vječni život dobrostivo 
obećan kao milost djeci Božjoj i "kao plaću" za njihova dobra djela i zasluge, vjerno isplaćenu iz obećanja 
samoga Boga. [kan. 26 i 32], To je naime ona kruna pravednosti za koju je Apostol govorio da mu je 
pripremljena poslije njegovog boja i trke, koju će mu dati pravedan sudac, ali ne samo njemu nego i svima 
koji ljube njegov dolazak [2 Tim 4,7 si.]. 

Budući da sam Isus Krist, kao glava u udove [usp. Ef 4,15] i kao trs u loze [usp. Iv 15,5] same opravdane 
neprestano ulijeva snagu, a ta snaga dobra djela uvijek pretječe, prati i slijedi, i bez nje ni na koji način ne 
mogu (dobra djela) biti Bogu draga i zaslužna [kan. 2]: treba vjerovati da samim opravdanima više ništa ne 
nedostaje kako bi se smatralo, da su tim djelima koja su učinjena u Bogu, potpuno zadovoljili zakonu u 
stanju ovog života, i da u svoje vrijeme (ako preminu u milosti [usp. Otk 14,13]) zaista zaslužuju život 

vječni, jer je Krist naš Spasitelj kazao: "A tko bude pio vode koju ću mu ja dati, ne, neće ožednjeti nikada: 
voda koju ću mu ja dati postat će u njemu izvorom vode koja struji u život vječni" [Iv 4,14]. 

I tako se ne tvrdi daje naša vlastita pravednost nama vlastita, od nas [usp. 2 Kor 3,5], niti se niječe ili odbija 
Božja pravednost [usp. Rim 10,3]; ta se naime pravednost zove naša, jer se opravdavamo po njoj koja se 
nalazi u nama [kan. 10 i 11], a ona ista je i Božja, jer ju Bog po Kristovim zaslugama ulijeva u nas. 

Ne treba izostaviti ni to, da se u Svetom pismu dobrim djelima daje jako veliko (značenje), Krist naime 
obećava kako onoga tko jednom od njegovih najmanjih pruži čašu hladne vode, neće mimoići njegova plaća 
[usp. Mt 10,42; Mk 9,41], i svjedoči "ova malenkost naše časovite nevolje donosi nam obilato, sve 
obilatije, breme vječne slave" [2 Kor 4, 17]; ne dogodilo se, da bi se čovjek kršćanin pouzdao u samoga 
sebe, ili se hvalio (sobom), a ne u Gospodinu [usp. 1 Kor 1,31; 2 Kor 10,17], jer je njegova dobrota prema 
ljudima tolika te želi da bude njihova zasluga [kan. 32] ono što je njegov dar. 

I jer "svi mnogo griješimo" [Jak 3,2; kan. 23], svatko mora imati pred očima kako milosrđe i dobrotu tako i 
strogost i sud, i neka nitko ne sudi samom sebi makar si i ne bio ničega svjestan, jer će se čitav ljudski život 
ispitivati i suditi ne ljudskim nego Božjim sudom, koji "će iznijeti na vidjelo što je sakriveno u tami i 
razotkriti nakane srdaca. I tada će svatko primiti pohvalu od Boga" [1 Kor 4, 4 si.], kao što je napisano "koji 
će uzvratiti svakomu po djelima njegovim" [Rim 2,6]. 

Poslije tog katoličkog učenja o opravdanju [kan. 33] koje svatko mora vjerno i čvrsto prihvatiti, sveti je 
sabor odlučio dodati ove kanone, kako bi svi znali ne samo što treba držati i što slijediti, nego i čega se treba 
kloniti i što izbjegavati, kako se nitko ne bi mogao opravdavati. 

Kanoni o opravdanju 

Kan. 1. Tko kaže da se čovjek može opravdati pred Bogom svojim djelima koja se čine snagom ljudske 
naravi ili prema učenju Zakona, bez Božje milosti po Kristu neka bude kažnjen anatemom [usp. Pogl. 1.]. 

Kan. 2. Tko kaže da se Božja milost po Kristu Isusu daje samo za to kako bi čovjek lakše mogao pravedno 
živjeti i zaslužiti vječni život, kao da bi po slobodnoj volji, bez milosti, oboje mogao postići ali s mukom i 
teško, neka bude kažnjen anatemom [usp. Pogl. 4.]. 

Kan. 3. Tko kaže da čovjek može bez prethodnog nadahnuća Duha Svetoga i bez njegove pomoći vjerovati, 
nadati se i ljubiti ili činiti pokoru kao što treba, kako bi mu se udijelila milost opravdanja, neka bude kažnjen 
anatemom [usp. Pogl. 5.]. 

Kan. 4. Tko kaže da čovjekova slobodna volja pokrenuta i potaknuta od Boga, pristajući uz Boga koji ju 
potiče i zove, ništa ne čini čime bi se priredila i pripremila da prihvati milost opravdanja, te da se (toj 
milosti) ne može niti usprotiviti kad bi to i htjela, nego da poput nečeg neživog uopće ništa ne radi i da se 
ponaša sasvim pasivno, neka bude kažnjen anatemom [usp. Pogl. 5.]. 

Kan. 5. Tko kaže da je čovjekova slobodna volja poslije Adamovog grijeha izgubljena i ugašena, ili da se 
radi samo o nazivu, štoviše o nazivu bez sadržaja, te konačno daje ona privid koji je đavao izmislio u Crkvi, 
neka bude kažnjen anatemom [usp. Pogl 1., 5.]. 

Kan. 6. Tko kaže da nije u čovjekovoj vlasti hodati vlastitim zlim putem, nego da zla djela isto kao i dobra 
čini Bog, ne samo dopuštajući ih, nego uistinu i stvarno tako da su ona prava njegova djela, kako Judino 
izdajstvo tako i Pavlov poziv, neka bude kažnjen anatemom. 

Kan. 7. Tko kaže da su sva djela učinjena prije opravdanja, bila ona učinjena zbog bilo kojeg razloga, zaista 
grijesi i da zaslužuju Božju srdžbu; ili koliko god netko jače nastojao da se pripremi za milost, toliko više 
griješi, neka bude kažnjen anatemom [usp. Pogl. 6.]. 

Kan. 8. Tko kaže daje strah od pakla, zbog kojeg žalimo radi grijeha i utječemo se Božjem milosrđu ili se 
čuvamo grijeha, grijeh ili da on (takav strah) čini još veće grješnike, neka bude kažnjen anatemom [usp. 
Pogl. 6.]. 

Kan. 9. Tko kaže da se neopravdan opravdava samo vjerom, tako da misli, kako se ništa drugo ne traži čime 
bi (čovjek) sudjelovao da postigne milost opravdanja, i da ni iz kog stanovišta nije potrebno da se on (za to) 
pripremi i priredi činom svoje volje, neka bude kažnjen anatemom [usp. Pogl. 8., 11.]. 

Kan. 10. Tko kaže da ljudi bivaju opravdani bez Kristove pravednosti, koju nam je zaslužio, ili da njom 
samom postaju formalno opravdani, neka bude kažnjen anatemom [usp. Pogl 3., 7.]. 

Kan. 11. Tko kaže da se ljudi opravdavaju samom primjenom Kristove pravednosti, ili samo oproštenjem 
grijeha, isključujući milost i ljubav koja se razlijeva u njihova srca po Duhu Svetom [usp. Rim 5,5] i u 
njima ostaje, ili pak da je milost kojom bivaju opravdani samo Božja naklonost, neka bude kažnjen 
anatemom [usp. Pogl. 7., 16.]. 

Kan. 12. Tko kaže da vjera koja opravdava nije ništa drugo nego pouzdanje u Božje milosrđe kojim se 
opraštaju grijesi radi Krista, ili pak daje samo to pouzdanje ono čime bivamo opravdani, neka bude kažnjen 
anatemom [usp. Pogl. 9.]. 

Kan. 13. Tko kaže da svaki čovjek, kako bi stekao oproštenje grijeha, mora sigurno i zbog vlastite slabosti i 
nespremnosti bez ikakve dvojbe vjerovati da su mu grijesi oprošteni, neka bude kažnjen anatemom [usp. 
Pogl. 2.]. 

Kan. 14. Tko kaže da čovjek biva odriješen od grijeha i opravdan time što vjeruje daje odriješen i opravdan, 

ili da nitko nije uistinu opravdan osim onog koji vjeruje da je opravdan, te da se samom tom vjerom 
dovršava odrješenje i opravdanje, neka bude kažnjen anatemom [usp. kao gore]. 

Kan. 15. Tko kaže da preporođen i opravdan čovjek temeljem vjere mora vjerovati daje sigurno u broju 
izabranih, neka bude kažnjen anatemom [usp. Pogl. 12.]. 

Kan. 16. Tko sigurno te s apsolutnom i nepogrješivom sigurnošću kaže da će onaj veliki dar ustrajnosti do 
smrti [usp. Mt 10,22; 24,13] sačuvati, osim (ako to zna) po posebnoj objavi, neka bude kažnjen anatemom 

[usp. Pogl. 12.]. 

Kan. 17. Tko kaže da milost opravdanja dobivaju samo predodređeni za život, ostali pak svi koji su pozvani, 
jesu doduše pozvani ali ne dobivaju milost, kao oni koji su Božjom moći predodređeni za zlo, neka bude 
kažnjen anatemom. 

Kan. 18. Tko kaže da čovjek, pa i opravdan i postavljen u milosti, ne može obdržavati Božje zapovijedi, 
neka bude kažnjen anatemom [usp. Pogl. 11.]. 

Kan. 19. Tko kaže da u Evanđelju nije zapovjeđeno ništa osim vjere, a daj e sve ostalo nevažno, niti 
zapovjeđeno niti zabranjeno nego slobodno, ili da se deset zapovijedi ne tiču kršćana, neka bude kažnjen 
anatemom [usp. Pogl. 11.]. 

Kan. 20. Tko kaže da opravdan i kako god savršen čovjek nije obvezan obdržavati Božje i crkvene 
zapovijedi, nego samo vjerovati, kao daje Evanđelje čisto i bezuvjetno obećanje vječnog života, bez uvjeta 
obdržavanja zapovijedi, neka bude kažnjen anatemom [usp. Pogl. 11.]. 

Kan. 21. Tko kaže da je Bog dao ljudima Isusa Krista kao Spasitelja kome će vjerovati, a ne i kao 
Zakonodavca kome će se pokoravati, neka bude kažnjen anatemom. 

Kan. 22. Tko kaže da opravdan može bez posebne Božje pomoći ustrajati u primljenom opravdanju, ili da to 
s njom ne može, neka bude kažnjen anatemom [usp. Pogl. 13.]. 

Kan. 23. Tko kaže da jednom opravdan čovjek ne može više sagriješiti niti izgubiti milost, te dosljedno, da 
onaj tko je sagriješio nikada i nije bio opravdan; ili suprotno, da se kroz čitav život mogu izbjegavati svi 
grijesi, pa i laki, osim pa posebnoj Božjoj povlastici, kao što Crkva drži o blaženoj Djevici, neka bude 
kažnjen anatemom [usp. Pogl. 11., 16.]. 

Kan. 24. Tko kaže da se primljeno opravdanje dobrim djelima pred Bogom ne čuva niti povećava, nego da 

su ta djela samo plodovi i znakovi stečenog opravdanja a ne i uzrok njegovog povećanja, neka bude kažnjen 
anatemom [usp. Pogl. 10.]. 

Kan. 25. Tko kaže da opravdan barem lako griješi u svakom dobrom djelu, ili (što je još nepodnošljivi)' e) 
smrtno, i da za to zaslužuje vječnu kaznu, a neće biti osuđen samo zbog toga, jer mu Bog ta djela neće 
uračunati u osudu, neka bude kažnjen anatemom [usp.Pogl. 11.]. 

Kan. 26. Tko kaže da opravdani ne smiju za dobra djela koja su učinjena u Bogu [usp. Iv 3,21] očekivati ili 
nadati se vječnoj nagradi od Boga, po njegovom milosrđu i zaslugama Isusa Krista, ako ustraju do kraja u 
dobrim djelima i obdržavanju Božjih zapovijedi [usp. Mt 10,22; 24,13], neka bude kažnjen anatemom [usp. 
Pogl. 11.]. 

Kan. 27. Tko kaže da nema drugog smrtnog grijeha osim nevjerovanja, ili da se jedanput primljena milost ne 
gubi nikakvim drugim grijehom, koliko god on bio težak i velik, osim grijehom nevjere, neka bude kažnjen 
anatemom [usp. Pogl. 15.]. 

Kan. 28. Tko kaže da se s izgubljenom milošću radi grijeha uvijek gubi i vjera ili da vjera koja ostaje nije 
prava vjera, premda nije živa [usp. Jak 2,26], ili da onaj tko ima vjeru bez ljubavi nije kršćanin, neka bude 
kažnjen anatemom [usp. kao gore]. 

Kan. 29. Tko kaže da onaj koji je poslije krštenja pao, ne može po milosti ponovno ustati; ili da izgubljeno 
opravdanje može ponovno zadobiti samo po vjeri i bez sakramenta pokore, kao što je to do sada 
ispovijedala, čuvala i učila sveta Rimska i opća Crkva, poučena od Krista Gospodina i njegovih apostola, 
neka bude kažnjen anatemom [usp. Pogl. 14.]. 

Kan. 30. Tko kaže da se poslije primljene milosti opravdanja svakom grješniku koji se kaje tako oprašta 
grijeh i briše krivnja vječne kazne, da ne ostaje nikakva krivnja vremenite kazne koju bi trebalo okajati na 
ovom svijetu ih u budućem u čistilištu, prije nego li mu se mogne otvoriti pristup kraljevstvu nebeskom, 
neka bude kažnjen anatemom [usp. Pogl. 14.]. 

Kan. 31. Tko kaže da opravdani griješi kada dobro radi nadajući se vječnoj plaći, neka bude kažnjen 
anatemom [usp. Pogl. 11.]. 

Kan. 32. Tko kaže da su dobra djela opravdanog čovjeka u tolikoj mjeri Božji darovi da nisu i dobre zasluge 
samog opravdanog, ili da sam opravdani dobrim djelima, koja on radi po milosti Božjoj i zaslugama Isusa 
Krista (čiji je živi ud), ne zaslužuje uistinu povećanje milosti, život vječni i postizavanje samog vječnog 

života (a ako umre u milosti), također i povećanje slave, neka bude kažnjen anatemom [usp. Pogl. 16.]. 

Kan. 33. Tko kaže da se po tom učenju Katoličke crkve o opravdanju, koju je sveti sabor izrazio ovim 
dekretom, na neki način smanjuje slava Božja ili zasluge Gospodina našega Isusa Krista, a ne da se (u 
njemu) obznanjuje istina naše vjere i konačno slava Božja i Krista Isusa, neka bude kažnjen anatemom. 

PAVAO III. (1 534. -1 549.) 

(Paulus III.) 


» Dekret o sakramentima « 

( Tridentski sabor , VII. sjednica, 3. III. 1547. ) 


Predgovor 

Za ostvarenje spasonosnog učenja o opravdanju, koje je na prethodnoj sjednici bilo proglašeno jednodušnom 
suglasnošću svih saborskih otaca, činilo se prikladnim raspravljati o svetim sakramentima Crkve, od kojih 
pravo opravdanje ili započinje, ili se započeto povećava, ili se izgubljeno vraća. 

Kako bi se u ovo naše teško vrijeme uništile zablude i iskorijenila krivovjerja o tim istim svetim 
sakramentima, te potaknut pojavljivanjem krivovjerja već osuđenih od naših otaca, koja su nanovo otkrivena 
a koja nanose vrlo mnogo štete čistoći Katoličke crkve i spasu duša: oslanjajući se na učenje svetog Pisma, 
apostolsku predaju i na suglasnost drugih sabora i otaca, sveti ekumenski i opći Tridentski sabor misli da 
treba utvrditi i donijeti ove preostale kanone koji nedostaju kako bi se (uz pomoć Duha Svetoga) ponovno 
pojavila savršenost započetog djela. 


Kanoni o sakramentima općenito 

Kan. 1. Tko kaže da nisu svi sakramenti Novoga saveza ustanovljeni od Gospodina našega Isusa Krista, ili 
da ih ima više ili manje od sedam, to jest krštenje, potvrda, euharistija, pokora, posljednje pomazanje, sveti 
red i ženidba, ili da neki od ovih sedam nisu uistinu pravi sakramenti, neka bude kažnjen anatemom. 

Kan. 2. Tko kaže da se ti isti sakramenti Novog saveza ne razlikuju od sakramenata Starog saveza, osim što 
su drugačije ceremonije i drugačiji vanjski obredi, neka bude kažnjen anatemom. 

Kan. 3. Tko kaže da su ti sedam sakramenata tako međusobno jednaki, da ni pod kojim vidom jedan nije 
odličniji od drugoga, neka bude kažnjen anatemom. 

Kan. 4. Tko kaže da sakramenti Novog saveza nisu potrebni za spasenje, nego da su suvišni, te da bez njih, 

ili bez želje za njima, ljudi samom vjerom dobivaju od Boga milost opravdanja, premda oni nisu svi potrebni 
svima, neka bude kažnjen anatemom. 

Kan. 5. Tko kaže da su sakramenti ustanovljeni samo kako bi hranili vjeru, neka bude kažnjen anatemom. 

Kan. 6. Tko kaže da sakramenti Novog saveza ne sadržavaju milost koju označavaju, ili da ne daju samu 
milost onima koji joj ne stavljaju zapreke, nego da su oni samo vanjski znakovi milosti ili opravdanja 
primljenog po vjeri, i neki znakovi kršćanske vjeroispovijesti, po kojima ljudi razlikuju vjernike od 
nevjernika, neka bude kažnjen anatemom. 

Kan. 7. Tko kaže da se tim sakramentima ne daje milost uvijek i svima, koliko to ovisi o Bogu, premda ih 
pravilno primaju, nego samo nekada i nekima, neka bude kažnjen anatemom. 

Kan. 8. Tko kaže da se sakramentima Novog saveza ne podjeljuje milost samim činom (ex opere operato), 
nego daje za dobivanje milosti dovoljna sama vjera u Božje obećanje, neka bude kažnjen anatemom. 

Kan. 9. Tko kaže da se kod triju sakramenata, to jest kod krštenja, potvrde i svetog reda, u dušu ne utiskuje 
pečat, to jest neki duhovni i neizbrisivi znak, te se zbog toga oni ne mogu ponoviti, neka bude kažnjen 
anatemom. 

Kan. 10. Tko kaže da svi kršćani imaju ovlast za (naviještanje) riječi i za podjeljivanje svih sakramenata, 
neka bude kažnjen anatemom. 

Kan. 11. Tko kaže da se kod djelitelja sakramenata ne traži nakana barem da čine ono što čini Crkva, neka 
bude kažnjen anatemom. 

Kan. 12. Tko kaže da djelitelj koji je u smrtnom grijehu ne slavi i ne podjeljuje sakrament, premda se držao 
svega bitnoga što spada na slavljenje i na podjeljivanja sakramenta, neka bude kažnjen anatemom. 

Kan. 13. Tko kaže da se mogu prezirati primljeni i prokušani obredi Katoličke crkve, koji su uobičajeni kod 
svečanog podjeljivanja sakramenta, ili da ih djelitelji mogu bez grijeha po svojoj volji izostavljati, ili da ih 
bilo koji crkveni pastir može mijenjati za neke nove, neka bude kažnjen anatemom. 

Kanoni o sakramentu krštenja 

Kan. 1. Tko kaže da je Ivanovo krštenje imalo istu snagu kao Kristovo krštenje, neka bude kažnjen 
anatemom. 

Kan. 2. Tko kaže da prava i prirodna voda nije potrebna za krštenje, i zbog toga one riječi Gospodina našega 
Isusa Krista: "Ako se tko ne rodi iz vode i Duha" [Iv 3,5] pretvara u neku metaforu, neka bude kažnjen 
anatemom. 

Kan. 3. Tko kaže da se u Rimskoj crkvi (koja je majka i učiteljica svih crkvi), ne nalazi pravo učenje o 
sakramentu krštenja, neka bude kažnjen anatemom. 

Kan. 4. Tko kaže da nije pravo krštenje ono koje podjeljuju krivovjerci u ime Oca i Sina i Duha Svetoga, s 
nakanom da čine ono što čini Crkva, neka bude kažnjen anatemom. 

Kan. 5. Tko kaže daje krštenje slobodno, to jest da nije potrebno za spasenje, neka bude kažnjen anatemom. 

Kan. 6. Tko kaže da pokršteni ne može izgubiti milost, makar i htio i koliko god griješio, osim ako ne bi htio 
(više) vjerovati, neka bude kažnjen anatemom. 

Kan. 7. Tko kaže da pokršteni po samom krštenju postaju samo dužnici vjere a ne i sveukupnog Kristovog 
zakona, neka bude kažnjen anatemom. 

Kan. 8. Tko kaže da su pokršteni oslobođeni od svih zapovijedi Svete crkve, koje su napisane ili predane, 
tako da ih nisu dužni obdržavati, osim ako im se žele pokoravati svojom voljom, neka bude kažnjen 
anatemom. 

Kan. 9. Tko kaže da ljude treba tako pozivati na sjećanje primljenog krštenja, da shvate kako su snagom 
obećanja kod krštenja svi zavjeti učinjeni poslije krštenja postali nevažeći, kao da se njima umanjuje važnost 
vjere koju su ispovjedili i samog krštenja, neka bude kažnjen anatemom. 

Kan. 10. Tko kaže da se svi grijesi učinjeni poslije krštenja opraštaju ili postaju laki, samim sjećanjem na 
krštenje i vjerom, neka bude kažnjen anatemom. 

Kan. 11. Tko kaže da kod obraćenja treba ponoviti krštenje kod onoga koji je uistinu i pravilno kršten, a koji 
je kod nevjernika zanijekao Kristovu vjeru, neka bude kažnjen anatemom. 

Kan. 12. Tko kaže da se nikoga ne smije krstiti osim u onoj starosti u kojoj je kršten Krist, ili na samom času 
smrti, neka bude kažnjen anatemom. 

Kan. 13. Tko kaže da se djecu koja prime krštenje ne smije ubrajati među vjernike jer nemaju čin vjere, te da 

ih zbog toga treba ponovo krstiti kada dođu u godine razumijevanja, ili daje bolje izostaviti njihovo krštenje 

nego li krstiti samo u vjeri Crkve one koji nemaju vlastiti čin vjere, neka bude kažnjen anatemom. 

Kan. 14. Tko kaže da tako krštenu djecu kad odrastu, treba pitati žele li ponoviti ono što su kumovi u 
njihovo ime obećali kad su bili kršteni, i ako odgovore da žele, treba ih ostaviti njihovoj slobodnoj volji i u 
međuvremenu ih nikakvim kaznama ne treba siliti na kršćanski život, osim da im se uskrati euharistija i 
primanje drugih sakramenata, dok ponovno ne dođu k pameti, neka bude kažnjen anatemom. 

Kanoni o sakramentu potvrde 

Kan. 1. Tko kaže daje potvrda krštenih dosadan obred, a ne istiniti i pravi sakrament, ili da nekada nije bio 
ništa drugo nego neka vrsta kateheze u kojoj bliži mladosti iznosili pred Crkvom razloge svoje vjere, neka 
bude kažnjen anatemom. 

Kan. 2. Tko kaže da čine nepravdu Duhu Svetom oni koji svetoj krizmi (kod) potvrde pridaju neku moć, 
neka bude kažnjen anatemom. 

Kan. 3. Tko kaže da redoviti djelitelj svete potvrde nije samo biskup, nego bilo koji obični svećenik, neka 
bude kažnjen anatemom. 


4 



JULIJE III. (1550.-1555.) 

(Juli us III.) 


» Dekret o sakramentu euharistije « 

(Tridentski sabor , XIII. sjednica, 11. X. 1551.) 

Predgovor 

Sveti ekumenski i opći Tridentski sabor... premda se nije bez posebnog vodstva i upravljanja Duha Svetoga 
okupio sa svrhom da izloži pravo i staro učenje o vjeri i sakramentima, te da donese lijek za sva krivovjerja i 
druga vrlo teška zla koja u ovo vrijeme teško muče Božju Crkvu, i kidaju je na mnoge i različite dijelove; 
ipak je (sabor) već od početka imao posebno u namjeri da potpuno iskorijeni kukolj strašnih zabluda i 
raskola, koje je posijao čovjek neprijatelj u ovim našim teškim vremenima, u vjerskom učenju, slavljenju i 
štovanju presvete euharistije [usp. Mt 13,25], koju je inače naš Spasitelj ostavio u svojoj Crkvi kao znak 
jedinstva i vjere, kojom je želio međusobno ujediniti i povezati sve kršćane. 

I tako isti sveti sabor, predajući ono zdravo i iskreno učenje o tom časnom i božanskom sakramentu 
euharistije, o kojem je Katolička crkva poučena od samoga Gospodina našega Isusa Krista i njegovih 
apostola, a koje je ona, prosvijetljena od Duha Svetoga koji ju trajno upućuje u svaku istinu [usp. Iv 14,26], 
zadržala i koje će sačuvati do kraja vjekova, zabranjuje svim Kristovim vjernicima, kako se poslije ovoga ne 
bi o presvetoj euharistiji usudili drukčije vjerovati, učiti ili propovijedati, osim (onako) kako je to ovim 
dekretom protumačeno i definirano. 

Poglavlje 1. - O stvarnoj prisutnosti Gospodina našega Isusa Krista u presvetom sakramentu 

euharistije 

Na početku sveti sabor otvoreno i iskreno ispovijeda da se poslije posvećenja kruha i vina, u 

blagoslovljenom sakramentu svete Euharistije, uistinu, stvarno i bitno [kan. 1], pod prilikama tih vidljivih 

tvari, nalazi Gospodin naš Isus Krist, pravi Bog i čovjek. I nije međusobno suprotstavljeno da sam naš 

Spasitelj stalno sjedi na nebesima zdesna Ocu, u skladu s (svojim) naravnim načinom postojanja, a da isto 

tako bude sakramentalno prisutan i nama nazočan svojom supstancijom i na mnogim drugim mjestima, 

načinom postojanja koji riječima jedva možemo izraziti, a koji je ipak Bogu moguć [usp. Mt 19,26; Lk 

18,27]; to možemo spoznati mišlju prosvjetljenom vjerom i to moramo najpostojanije vjerovati. 

Tako su naime naši pređi, koliko god ih je bilo u pravoj Kristovoj crkvi, koji su raspravljali o tom presvetom 
sakramentu, najotvorenije ispovijedali da je tako divni sakrament na posljednjoj večeri ustanovio naš 
Otkupitelj, kad je poslije blagoslova kruha i vina jasnim i nedvojbenim riječima posvjedočio da njima 
(apostolima) daje svoje vlastito tijelo i svoju krv; budući pak da te riječi spomenute od svetih evanđelista 
[usp. Mt 26,26-29; Mk 14,22-25; Lk 22, 19 si.], a kasnije ponovljene od božanskog Pavla [1 Kor 11,24 
si.], izražavaju ono vlastito i jasno značenje kako su ih razumijevali Oci, zaista je najnedostojnija zloba, kad 
se to značenje od nekih svadljivih i zlih ljudi (želi svesti) na izmišljene i prazne izraze, kojima se niječe 
istina tijela i krvi Kristove, koje se okreće protiv općeg shvaćanja Crkve, koja je kao "stup i uporište istine" 
[1 Tim 3,15]; takvo tumačenje izmišljeno od bezbožnih ljudi treba odbaciti kao đavolsko, a s uvijek 
zahvalnom i predanom dušom treba priznavati to najdragocjenije Kristovo dobročinstvo. 

Poglavlje 2. - O razlogu uspostavljanja tog presvetog sakramenta 

Kad je dakle naš Spasitelj, odlazeći s ovoga svijeta k Ocu, ustanovio taj sakrament u kojem je kao izlio 
bogatstvo svoje božanske ljubavi prema ljudima, "čudesima svojim spomen postavi" [Ps 111,4], te je 
zapovjedio da se u njegovom primanju štuje spomen na njega [usp. Lk 22,19; 1 Kor 11,24], i naviješta 
njegova smrt, dok sam ne dođe suditi svijetu [usp. 1 Kor 11,26]. 

On je naime želio da se taj sakrament uzima kao duhovna hrana dušama [usp. Mt 26,26], kojima će se 
hraniti i jačati [kan. 5], živeći život onoga koji je kazao: "Koji mene blaguje živjet će po meni" [Iv 6,57], i 
kao zalog kojim se oslobađamo od svakidašnjih prijestupa i branimo od smrtnih grijeha. 

Osim toga on je želio da to bude zalog naše buduće slave i vječne sreće, a i znak onog jednog tijela kojemu 
je on postao glava [usp. 1 Kor 11,3; Ef 5,23]; želio je da sa svakim od nas bude povezan kao s udovima 
najtješnjom vezom vjere, ufanja i ljubavi, kako bismo svi isto govorili i kako među nama ne bi bilo raskola 
[usp. 1 Kor 1,10]. 

Poglavlje 3. - O uzvišenosti presvete euharistije nad drugim sakramentima 

Presveta euharistija ima s ostalim sakramentima zajedničko sljedeće: "daje znak svete stvari i vidljivi oblik 
nevidljive milosti"; ostali sakramenti imaju moć posvećivanja tek onda kad se netko njima služi, a u 
euharistiji se nalazi nešto izvanredno i jedinstveno, u njoj je sam začetnik svetosti i prije primanja 
(sakramenta) [kan. 4]. 

Apostoli naime još nisu primili euharistiju iz Gospodinovih ruku [usp. Mt 26,26; Mk 14,22], a on sam je 
već tada tvrdio da je ono što će im pružiti njegovo tijelo. Ova vjera je uvijek bila u Božjoj Crkvi, da se 
odmah poslije posvećenja pod prilikama kruha i vina nalazi pravo tijelo našega Gospodina i njegove krvi, 
zajedno s njegovom dušom i božanstvom; tijelo se naime nalazi pod prilikama kruha i krv pod prilikama 
vina snagom riječi; tijelo se nalazi pod prilikama vina i krv pod prilikama kruha i duša pod obje (prilike), 
snagom same naravne povezanosti i popratnosti, kojom se međusobno ujedinjuju dijelovi Gospodina Krista 
koji je već uskrsnuo od mrtvih i koji više neće umrijeti [usp. Rim 6,9], božanstvo se pak nalazi zbog onog 
čudesnog hipostatskog sjedinjenja s njegovim tijelom i dušom [kan 1 i 3]. 

Zbog toga je najistinitije, da se (On) nalazi pod jednom i drugom i pod obje prilike. Čitav i potpuni Krist se 
nalazi pod prilikama kruha i pod svakim dijelom tih prilika, isto tako čitav pod prilikama vina i pod svakim 
njihovim dijelom [kan. 3]. 

Poglavlje 4. - O transupstancijaciji 

Budući pak daje Krist naš Spasitelj kazao daje uistinu njegovo tijelo ono što je pružao pod prilikama kruha 
[usp. Mt 26,26-29; Mk 14,22-25; Lk 22,19 si.; 1 Kor 11,24-26] zbog toga je to uvjerenje uvijek bilo u 
Katoličkoj crkvi, a ovaj sveti sabor to sada ponovo izjavljuje: posvećenjem kruha i vina čitava supstancija 
kruha pretvara se u supstanciju tijela našeg Krista Gospodina, a čitava supstancija vina u supstanciju njegove 
krvi. Tu je pretvorbu sveta Katolička Crkva prikladno i u pravom smislu nazvala transupstancijacija [kan. 
2 ]. 

Poglavlje 5. - O kultu i štovanju koje treba iskazivati ovom presvetom sakramentu 

I tako se ne ostavlja n ik akvo mjesto sumnji da svi Kristovi vjernici, prema običaju koji je uvijek bio 
prihvaćen u Katoličkoj crkvi, kod štovanja ovog presvetog sakramenta iskazuju bogoštovlje koje se treba 
(iskazivati) pravom Bogu [kan. 6]. I ne treba taj sakrament manje štovati zbog toga, jer gaje Krist Gospodin 
ustanovio za blagovanje [usp. Mt 26,26-29]. Mi naime vjerujemo daje u njemu prisutan isti onaj Bog, za 
kojeg je Otac vječni kazao uvodeći ga u svijet: "I klanjat će mu se svi anđeli Božji" [usp. Heb 1,6; iz Ps 
97,7], kome su se mudraci poklonili pavši ničice [usp. Mt 2,11], kome su se konačno, prema svjedočanstvu 
Pisma, poklonili i apostoli u Galileji [usp. Mt 28,17; Lk 24,52]. 

Osim toga ovaj sveti sabor izjavljuje daje pobožno i vjerno u crkvu Božju već uveden običaj, da se svake 
godine na zaseban blagdan posebnom pobožnošću i svečanošću slavi ovaj uzvišeni i poštovani sakrament, te 
da se u procesijama pobožno i s poštovanjem nosi po ulicama i trgovima. 

Jako je ispravno da se odrede neki blagdani kada će svi kršćani na neki poseban i neobičan način 
posvjedočiti da se sa zahvalnom dušom prema zajedničkom Gospodinu i Spasitelju, sjećaju tako neizrecivog 
i zaista božanskog dobročinstva, kojim se predstavlja njegova pobjeda i trijumf. Tako je naime trebalo 
proslaviti pobjednicu istinu nad laži i krivovjerjem, kako bi njegovi protivnici, videći takav sjaj i stavljeni 
pred toliku radost opće Crkve, oslabljeni i slomljeni nestali, ili da zahvaćeni stidom i smeteni, jednom 
odustanu. 

Poglavlje 6. - O čuvanju sakramenta svete euharistije i o nošenju bolesnicima 

Običaj čuvanja svete euharistije u svetištu je tako star, da je on bio priznat i u vrijeme Nicejskog sabora. 
Nadalje, nalazi se da je nošenje bolesnicima iste svete euharistije, koja se u tu svrhu brižljivo čuvala u 
crkvama, osim što je to povezano s najvišom pravednošću i razumnošću, zapovjeđeno i na mnogim 
saborima i ono se obdržavalo prema najstarijem običaju Katoličke crkve. Zbog toga je ovaj sveti sabor 
odredio da se zadrži taj vrlo spasonosan i potreban običaj [kan. 7]. 

Poglavlje 7. - Priprema koju treba provesti kako bi netko dostojno primio svetu euharistiju 

Ako nije prikladno da netko pristupi bilo kojim svetim obredima osim sveto i što je čovjeku kršćaninu 
jasnija velika svetost i uzvišenost tog sakramenta, sigurno je da se tim brižljivije mora čuvati kako ne bi 
njegovom primanju pristupio bez velikog poštovanja i svetosti [kan. 11], posebno pak kad kod Apostola 
čitamo one riječi pune straha "Jer tko nedostojno jede i pije, sud sebi jede i pije ako ne razlikuje Tijela" [1 
Kor 11,29]. Zbog toga onome koji se želi pričestiti treba dozvati u sjećanje Apostolovu zapovijed: "Neka se 
dakle svatko ispita" [1 Kor 11,28]. 

Crkveni pak običaj govori da je potrebna takva provjera, jer nitko ne smije bez prethodne sakramentalne 
ispovijedi pristupiti svetoj euharistiji tko si je svjestan smrtnog grijeha, premda mu se čini da je skrušen. 
Ovaj sveti sabor određuje da to trebaju trajno obdržavati svi kršćani, pa i oni svećenici koji po službi trebaju 
slaviti misu, osim ako nema dovoljno svećenika. Ako bi zbog potrebe svećenik slavio misu bez prethodne 
ispovijedi, treba se što prije ispovjediti. 

Poglavlje 8. - O primanju tog divnog sakramenta 

Sto se pak primanja tiče, naši oci pravilno i mudro razlikuju tri načina primanja tog svetog sakramenta. Neki 
su naime učili da ga neki primaju samo sakramentalno, kao (npr.) grješnici; drugi ga primaju samo duhovno, 
oni naime koji željom blaguju predočeni nebeski kruh, te živom vjerom "ljubavlju djelotvornom" [Gal 5,6], 
osjećaju njegove plodove i korist; treći pak (to čine) ujedno sakramentalno i duhovno [kan. 8]; to su naime 
oni koji su se prije ispitali i poučili da k tom božanskom stolu trebaju pristupiti obukavši svadbenu haljinu 
[usp. Mt 22,11 si.]. 

Kod sakramenta Inog primanja je u Crkvi Božjoj uvijek bio običaj da laici primaju pričest od svećenika, a da 
svećenici kod slavljenja mise pričešćuju sami sebe [kan. 10]; taj običaj koji potječe od apostolske predaje 
treba zadržati po pravu i po redu. 

Konačno, sveti sabor očinskom ljubavlju opominje, potiče, moli i zaklinje "darom premilosrdnog srca Boga 
našega" [Lk 1, 78], kako bi se svi i pojedini, koji nose kršćansko ime, u tom "znaku jedinstva", u toj "vezi 
ljubavi", konačno složili i dogovorili u tom znaku sloge; sjećajući se tolike uzvišenosti i tako izvanredne 
ljubavi Isusa Krista našega Gospodina, koji je dao kao otkupninu za naše spasenje svoju ljubljenu dušu, a za 
hranu nam je dao svoje tijelo [usp. Iv 6,48-58], da vjeruju u ova sveta otajstva tijela i krvi njegove i da ih 
štuju onom postojanošću i čvrstoćom vjere, onom pobožnošću duše, onom odanošću i poštovanjem, kako bi 
taj najhitniji kruh [usp. Mt 6,11] mogli često primati, tako da im on zaista bude život duše i vječno zdravlje 
duha, da bi okrijepljeni njegovom snagom [usp. 1 Kor 19,8] s puta ovog jadnog putovanja mogli dospjeti u 
nebesku domovinu, (domovinu) toga "kruha Jakih" [Ps 78,25], koji sada blaguju pod svetim velom, kako bi 
ga blagovali bez ikakvog vela. 

Budući pak da nije dovoljno reći istinu a da se ne razotkriju i ne pobiju zablude, sveti je sabor odlučio dodati 
ove kanone, kako bi svi koji su već spoznali katoličko učenje shvatili kojih se krivovjerja trebaju čuvati i 
(koje) izbjegavati. 

Kanoni o sakramentu euharistije 

Kan. 1. Tko niječe da se u presvetom sakramentu euharistije uistinu, stvarno i bitno nalazi tijelo i krv 
Gospodina našega Isusa Krista, zajedno s dušom i božanstvom, pa dosljedno čitav Krist, nego kaže da je 
Krist u tom sakramentu kao u znaku ili u slici ili u snazi, neka bude kažnjen anatemom [usp. Pogl. 1., Pogl. 
3.]. 

Kan. 2. Tko kaže da u presvetom sakramentu euharistije ostaje supstancija kruha i vina zajedno s tijelom i 
krvlju Gospodina našega Isusa Krista, i niječe onu čudesnu i jedinstvenu pretvorbu čitave supstancije kruha 
u tijelo i čitave supstancije vina u krv, zadržavši ipak prilike kruha i vina, koju pak pretvorbu Katolička 
crkva vrlo prikladno naziva transupstancijacija, neka bude kažnjen anatemom [usp. Pogl. 4.]. 

Kan. 3. Tko niječe da se časnom sakramentu euharistije pod svakom prilikom, i pod pojedinim dijelom 
svake prilike, ako se on odijeli, nalazi čitav Krist, neka bude kažnjen anatemom [usp. Pogl. 3.]. 

Kan. 4. Tko kaže da nakon posvete u divnom sakramentu euharistije nije tijelo i krv Gospodina našega Isusa 
Krista, nego samo u primanju, kad se blaguje, a ne prije i poslije, te da u hostijama ili u posvećenim 
česticama koje se čuvaju ili ostaju nakon pričesti, ne ostaje pravo tijelo Gospodnje, neka bude kažnjen 
anatemom [usp. Pogl. 3. si.]. 

Kan. 5. Tko kaže daje glavni plod presvete euharistije oproštenje grijeha, ili da iz nje ne slijede drugi učinci, 
neka bude kažnjen anatemom [usp. Pogl. 2.]. 

Kan. 6. Tko kaže da Krista, jedinorođenoga Sina Božjega, u svetom sakramentu euharistije ne treba štovati 
niti vanjskim kultom bogoštovlja, i zbog toga ga ne treba štovati niti posebnim blagdanskim svečanostima, 
niti ga treba svečano okolo nositi u procesijama, prema hvalevrijednom i općem obredu i običaju svete 
Crkve, niti ga treba javno izlagati narodu na štovanje, te da su njegovi klanjatelji idolopoklonici, neka bude 
kažnjen anatemom [usp. Pogl. 5. si.]. 

Kan. 7. Tko kaže da se sveta euharistija ne smije čuvati u svetištu, nego daje odmah poslije posvete treba 
podijeliti nazočnima; ili da se euharistiju ne smije časno nositi bolesnicima, neka bude kažnjen anatemom 

[usp. Pogl. 6.]. 

Kan. 8. Tko kaže da se Krista danog u euharistiji blaguje samo duhovno, a ne i sakramentalno i stvarno, 
neka bude kažnjen anatemom [usp. Pogl. 8.]. 

Kan. 9. Tko niječe da su svi i pojedini Kristovi vjernici, obaju spolova, kada dođu u godine rasuđivanja, 

obvezatni pričestiti se svake godine barem o Uskrsu, prema zapovijedi svete majke Crkve, neka bude 
kažnjen anatemom. 

Kan. 10. Tko kaže da svećenik koji slavi misu ne smije samog sebe pričestiti, neka bude kažnjen anatemom 

[usp. Pogl. 8.]. 

Kan. 11. Tko kaže da je sama vjera dovoljna priprema za uzimanje sakramenta presvete euharistije [usp. 
Pogl. 7.], neka bude kažnjen anatemom. 

I, kako se toliko otajstvo ne bi primalo nedostojno, te zbog toga za smrt i osudu, sam sveti sabor naređuje 
onima koje savjest tereti zbog smrtnog grijeha, koliko god mislili da su se skrušili, da se moraju prije toga 
sakramentalno ispovjediti ako ima dovoljan broj ispovjednika. 

Tko bi se pak usudio suprotno učiti, propovijedati ili uporno tvrditi, ili pak braniti u javnim raspravama, tim 
samim će biti izopćen [usp. Pogl. 7.]. 

JULIJE III. (1550.-1555.) 

(Juli us III.) 


» Dekret o sakramentima pokore i bolesničkog pomazanja « 

(Tridentski sabor , XIV. sjednica, 25. XI. 1551.) 

a) Učenje o sakramentu pokore 

Predgovor 

Premda je u dekretu o opravdanju bilo umetnuto mnogo govora o sakramentu pokore, potrebnog za razumno 
razjašnjenje nekih mjesta, ipak u ovo naše vrijeme o tom (sakramentu) postoji mnoštvo različitih zabluda, te 
sveti ekumenski i opći Tridentski sabor (misli) da će mnogo pridonijeti općoj koristi ako o tome objavi 
točniju i potpuniju definiciju, kako bi uz pomoć Duha Svetoga ukazao i uništio sve zablude, kažem, da 
katolička istina bude jasna i sjajna; ovaj sveti sabor predočuje sada to učenje svim kršćanima da ga trajno 
slijede. 

Poglavlje 1. - O potrebi i ustanovljenju sakramenta pokore 

Kada bi svi preporođeni imah zahvalnost prema Bogu, da ustrajno brane pravednost primljenu u krštenju po 
njegovoj dobrohotnosti i milosti, ne bi bilo potrebno da osim krštenja bude ustanovljen neki drugi sakrament 
za oproštenje grijeha [kan. 2], Budući pak je "Bog bogat milosrđem" [Ef 2,4] koji "dobro zna kako smo 
sazdani " [Ps 103,14], donio lijek života onima koji su se poslije (krštenja) predah u službu grijeha i vlast 
đavla, to jest sakrament pokore [kan. 1], kojim će se onima koji poslije krštenja padnu, primijeniti 
dobročinstvo Kristove smrti. 

Pokora je naime bila potrebna svim ljudima koji su se oskvrnuli nekim smrtnim grijehom, da u bilo koje 
vrijeme steknu milost i pravednost, pa i onima koji su tražili da ih se opere sakramentom krštenja, kako bi 
mržnjom na grijeh i pobožnim bolom duše, odbacili i ispravili pokvarenost i okajali toliku uvredu Boga. 
Zbog toga prorok kaže: "Obratite se dakle i povratite od svih svojih nedjela, i grijeh vam vaš neće biti na 
propast" [Ez 18,30]. Gospodin je također kazao: "Ako se ne obratite, svi ćete slično propasti" [Lk 13,3]. I 
prvak apostola Petar, preporučuje pokoru grješnicima, koji su trebah primiti krštenje, govoreći; "Obratite se, 
i svatko od vas neka se krsti " [Dj 2,38], 

Nadalje, prije Kristovog dolaska pokora nije bila sakrament, niti je ona to poslije (Kristovog) dolaska za bilo 
koga prije krštenja. Gospodin je pak sakrament pokore ustanovio prije svega onda, kad je poslije uskrsnuća 
dahnuo u svoje učenike, govoreći: "Primite Duha Svetoga. Kojima otpustite grijehe, otpuštaju im se; kojima 
zadržite, zadržani su im" [Iv 20,22 si.]. 

Opća suglasnost otaca je uvijek shvaćala da je tim značajnim činom i tako jasnim riječima apostolima i 
njihovim zakonitim nasljednicima bila dana vlast otpuštanja i zadržavanja, za opravdanje onih vjernika koji 
su pali poslije krštenja [kan. 3]; a Katolička crkva je s velikim pravom proglasila i osudila novacijance koji 
su nekoć uporno nijekali ovlast otpuštanja. 

Ovaj sveti sabor odobravajući i prihvaćajući taj najistinitiji smisao onih Gospodinovih riječi, osuđuje 
izmišljeno tumačenje onih koji te riječi lažno iskrivljuju kao ovlast propovijedanja Božje riječi i naviještanja 
Kristovog Evanđelja, a protiv ustanovljenja tog sakramenta. 

Poglavlje 2. - Razlika između sakramenta pokore i krštenja 

Uostalom zna se da se taj sakrament u mnogim svojstvima razlikuje od krštenja [kan. 2], Naime, osim što se 
materija i forma, što čini bit sakramenta, vrlo jako razli “"kuju, sigurna je činjenica da djelitelj krštenja ne 
mora biti sudac, jer Crkva nije prema nikome sudac tko nije prije toga ušao u nju kroz sama vrata krštenja. 
Apostol kaže "Što spada na me suditi one vani?" [1 Kor 5,12]. 

Drugačije je s ukućanima vjere [usp. Gal 6,10], koje je Krist Gospodin kupkom krštenja jednom učinio 
udovima svoga tijela. Oni naime koji su se poslije oskvmuli nekim zločinom, neće se oprati ponovnim 
krštenjem, jer to u Katoličkoj crkvi ni zbog kakvog razloga nije dozvoljeno, nego je htio da stanu pred ovo 
sudište kao krivci, kako bi se po svećenikovoj presudi mogli osloboditi ne jednom, nego koliko god puta se 
zbog učinjenih grijeha kajući uteknu k njemu. 

Jedan je naime plod krštenja a drugi pokore. Obukavši naime Krista po krštenju [usp. Gal 3,27], u njemu 
naime postajemo drugo stvorenje, stječemo puno i potpuno oproštenje svih grijeha; k toj pak obnovi i 
cjelovitosti nikako ne možemo stići po sakramentu pokore bez naših velikih molbi i napora, jer to traži 
Božja pravednost, te su sveti oci pokoru s pravom nazvali "na neki način mukotrpno krštenje". Ovaj naime 
sakrament pokore je potreban za spasenje onima koji su pali poslije krštenja, kao što je krštenje (potrebno) 
onima koji još nisu preporođeni [kan. 6], 

Poglavlje 3. - O dijelovima i plodu pokore 

Osim toga sveti sabor uči da je forma sakramenta pokore, u čemu se na poseban način nalazi snaga same 
pokore, položena u one riječi djelitelja: Ja te odrješujem, itd. kojima su doduše hvalevrijedno, prema običaju 
svete Crkve, dodane neke molitve, ali one nipošto ne spadaju na bit same forme, niti su potrebne za 
podjeljivanje samog sakramenta. 

A kao materija tog sakramenta su čini samog pokornika, to jest, pokajanje, ispovijed i zadovoljština [kan. 
4], A oni se po Božjoj odredbi traže kod pokornika za cjelovitost sakramenta, za puno i potpuno oproštenje 
grijeha, te se zbog tog razloga nazivaju dijelovi pokore. 

Zaista pak je predmet i učinak tog sakramenta, ukoliko se misli na njegovu snagu i učinkovitost, pomirenje s 
Bogom, koje međutim kod pobožnih ljudi koji s pobožnošću primaju taj sakrament, običava biti popraćeno s 
mirom i vedrinom savjesti i velikom duhovnom utjehom. 

To sveti sabor uči o dijelovima i učincima tog sakramenta, a ujedno osuđuje mišljenje onih koji tvrde da su 
dijelovi pokore: izazvani strah savjesti i vjera [kan. 4], 

Poglavlje 4. - O pokajanju 

Pokajanje, koje zauzima prvo mjesto među činima pokore, je bol duše i zgražanje nad počinjenim grijehom, 
s odlukom ne griješiti više. U neko vrijeme je za dobivanje oproštenja grijeha bio potreban osjećaj 
pokajanja, koji bi čovjeka palog poslije krštenja konačno pripravio za oproštenje grijeha tako što bi osjećaj 
pokajanja bio povezan s povjerenjem u Božje milosrđe i željom da se učini i ostalo što se traži za ispravno 
primanje tog sakramenta. 

Sveti sabor dakle izjavljuje da to pokajanje ne znači samo odustajanje od grijeha, nego i odluku i početak 
novog života, prema onoj: "Odbacite od sebe sva nedjela koja ste činili i načinite sebi novo srce i nov duh" 

[Ez 18,31]. 

I zaista, tko razmatra vapaje onih svetaca: "Tebi, samom tebi ja sam zgriješio i učinio što je zlo pred tobom" 
[Ps 51,6]; "U noći postelju plačem zalijevam, suzama ležaj natapam" [Ps 6,7]; "Slavit ću te sva ljeta svoja, 
premda s gorčinom u duši" [Iz 38,15], i slično tome, lako će razumjeti da su oni pro izašli iz žestoke mržnje 
prema ranijem životu i iz velikog zgražanja nad grijesima. 

Osim toga (ovaj sabor) uči da, to pokajanje, premda katkad u usavršeno ljubavlju, čovjeka pomiruje s 
Bogom prije nego li on stvarno primi taj sakrament, ipak samom pokajanju ne treba pripisati pomirenje bez 
želje za sakramentom koja je uključena u pokajanje. 

Ono pak nesavršeno pokajanje [kan. 5], koje se zove skrušenost, jer se općenito smatra da nastaje iz 
promatranja rugobe grijeha, ili iz straha pred paklom i kaznama, ako isključuje želju za grijehom i 
(uključuje) nadu u oproštenje, (sabor) izjavljuje da ono ne samo ne čini čovjeka licemjerom i većim 
grješnikom, nego je također dar Božji i poticaj Duha Svetoga, ne još doduše kao onoga koji se nastanio, 
nego kao onoga koji potiče, čijom pomoći pokornik pripravlja sebi put prema opravdanju. I premda (takvo 
pokajanje) ne može bez sakramenta pokore čovjeka dovesti do opravdanja, ipak ga pripravlja da si on u 
sakramentu pokore iz^moli Božju milost. Naime, korisno potaknuti takvim strahom Ninivljani su na Joninu 
propovijed punu zastrašivanja činili pokoru i izmolili su milosrđe od Gospodina [usp. Jon 3]. 

Zbog toga neki krivo ocrnjuju katoličke pisce, kao da uče da sakrament pokore donosi milost onima koji ga 
primaju bez dobrog poticaja, a što Katolička crkva nikada nije učila niti mislila. A i krivo uče daje takvo 
pokajanje iznuđeno i prisiljeno a ne slobodno i iskreno [kan. 5]. 

Poglavlje 5. - O ispovijedi 

Iz već protumačene ustanove sakramenta pokore, sveopća je Crkva uvijek shvaćala da je potpuno 
ispovijedanje grijeha ustanovljeno od Gospodina [usp. Jak 5,16; 1 Iv 1,9; Lk 5,14; 17,14], i da je svima 

koji su pali poslije krštenja ono potrebno po Božjem pravu [kan. 7], jer je naš Gospodin Isus Krist, uzlazeći 
sa zemlje na nebesa, ostavio svećenike, zamjenike samoga sebe [usp. Mt 16,19; 18,18; Iv 20,23], kao 
predsjedatelje i suce, pred koje treba iznijeti sve smrtne grijehe u koje su Kristovi vjernici upali, kako bi oni 
li skladu s ovlašću ključeva, izrekli presudu opraštanja ili zadržavanja grijeha. Činjenica je naime, da 
svećenici taj sud ne bi mogli izreći ako im nije poznat predmet rasprave, niti bi mogli zadržati 
uravnoteženost u nametanju kazni, ako im grijesi budu izneseni samo općenito a ne radije i po vrsti i 
pojedinačno. 

Iz toga slijedi da pokornici u ispovijedi trebaju iznijeti sve smrtne grijehe, kojih sije čovjek svjestan poslije 
marljivog ispitivanja svoje savjesti, pa bili oni i najskrovitiji i počinjeni samo protiv dviju posljednjih 
zapovijedi Dekaloga [usp. Izl 20,17; Pnz 5,28; Mt 5,28], koji ponekad teže ranjavaju dušu i opasniji su od 
onih koji se čine javno. A laki grijesi, koji nas ne isključuju iz Božje milosti i u koje češće upadamo, 
ispravno se, korisno i izvan svake preuzetosti iznose u ispovijedi [kan. 7], što nam pokazuje običaj pobožnih 
ljudi, ipak se oni mogu bez krivnje prešutjeti i okajati mnogim drugim sredstvima. Budući pak da svi smrtni 
grijesi, također i oni (počinjeni) mišlju, čine ljude "djecom gnjeva" [Ef 2,3] i Božjim neprijateljima, 
potrebno je za sve njih u iskrenoj i skrušenoj ispovijedi tražiti od Boga oprost. 

I tako kad Kristovi vjernici nastoje ispovjediti sve grijehe koji im dođu u sjećanje, sve ih, bez sumnje, iznose 
pred Božje milosrđe na zaboravljanje [kan. 7]. Koji pak drugačije rade i svjesno neke prešućuju, ništa preko 
svećenika ne iznose Božjoj dobroti na oproštenje. "Ako se naime bolesnik stidi liječniku otkriti ranu, lijek 
neće izliječiti ono što ne pozna". 

Osim toga, očito je da u ispovijedi treba iznijeti okolnosti koje mijenjaju vrstu grijeha [kan. 7], jer bez toga 
pokornik ne iznosi potpuno same grijehe, niti su oni jasni sucima, pa je nemoguće da bi oni mogli ispravno 
suditi o težini prijestupa, niti bi pokornicima za njih mogli odrediti kaznu kakvu treba. Zbog toga je daleko 
od razuma učiti da su te okolnosti izmislili besposleni ljudi, ili da treba ispovjediti samo jednu okolnost, tj. 
daje sagriješeno protiv brata. 

Ali bezbožno je govoriti i da je tako propisana ispovijed nemoguća, [kan. 8], ili je nazivati mučenjem 
savjesti; poznato je naime, da se u Crkvi od pokornika ne traži ništa drugo nego da, nakon što se brižljivo 
ispita i istraži skrovite nabore svoje savjesti, ispovjedi one grijehe za koje se sjeti da je smrtno uvrijedio 
Gospodina i Boga svoga; drugi pak grijesi, kojih se ne sjeti onaj koji se marljivo ispitao, podrazumijeva se 
da su uključeni u sveukupnost te ispovijedi; za njih vjerno govorimo s prorokom: "Od potajnih grijeha očisti 
me, Gospodine" [Ps 19,13]. Može se činiti da postoji poteškoća za takvu ispovijed i velik stid zbog 
otkrivanja grijeha, kad ona (ispovijed) ne bi bila olakšana tolikim i takvim prednostima i utjehama koje se 
odrješenjem najsigurnije dodjeljuju svima koji dostojno pristupaju tom sakramentu. 

Uostalom, na čin tajnog ispovijedanja samo pred svećenikom ne brani kršćaninu da može javno ispovjediti 
svoje prijestupe, kao kaznu za svoje grijehe i za svoje poniženje, bilo kao primjer drugima bilo za napredak 
Crkve; ipak to nije zapovjeđeno Božjom zapovijedi, niti se dovoljno razborito može narediti nekim ljudskim 
zakonom, da se prijestupi, posebno oni tajni, moraju otkriti javnim ispovijedanjem [kan. 6]. 

Zbog toga su najsvetiji i najstariji oci velikom i jednodušnom suglasnošću uvijek preporučivali tajnu 

sakramentalnu ispovijed, kojom se sveta Crkva uvijek služila a kojom se služi i sada, te se jasno pobija 
isprazna kleveta onih koji se ne stide učiti daje ona (tajna ispovijed) daleko od Božje zapovijedi i daje ona 
ljudska izmišljotina, te da ima svoj začetak kod otaca okupljenih na IV. lateranskom saboru [kan. 8]. Nije 
naime Crkva na Lateranskom saboru odredila da se Kristovi vjernici ispovijedaju, nego je smatrala da je to 
potrebno i ustanovljeno Božjim pravom, ali (je odredila) da svi i pojedinci ispune zapovijed ispovjediti se 
barem svake godine, nakon što dođu u godine rasuđivanja. Zbog toga se u čitavoj Crkvi, s velikim plodom 
za duše vjernika, već obdržava taj spasonosni običaj da se ispovijeda u ono sveto i najpogodnije vrijeme 
korizme, koji običaj ovaj sveti sabor u potpunosti odobrava i prihvaća kao nešto pobožno i što s pravom 
treba zadržati [kan. 8]. 

Poglavlje 6. - O djelitelju tog sakramenta i o odrješenju 

O djelitelju tog sakramenta sveti sabor izjavljuje da je lažno i potpuno strano evanđeoskoj istini svako 
učenje koje službu ključeva opasno proširuje i na ostale ljude osim na biskupe i svećenike [kan. 10], misleći 
da su one Gospodinove riječi: "Štogod svežete na zemlji bit će svezano na nebu; i što god odriješite na 
zemlji bit će odriješeno na nebu" [Mt 18,18], i: "Kojima otpustite grijehe otpuštaju im se; kojima zadržite, 
zadržani su im" [Iv 20,23] bile rečene bez iznimke i općenito svim Kristovim vjernicima, a protiv 
ustanovljenja tog sakramenta, tako da bi svatko imao vlast opraštanja grijeha, javno preko opomene, a tajno 
po dragovoljnoj ispovijedi učinjenoj bilo kome. 

(Sabor) isto tako uči da svećenici koji se nalaze u smrtnom grijehu, kao Kristovi službenici vrše službu 
opraštanja grijeha, podijeljenu im kod ređenja po snazi Duha Svetoga, te da imaju krivo oni koji misle da zli 
svećenici nemaju te ovlasti. 

Premda je naime svećenikovo odrješenje podjeljivanje tuđeg dobročinstva, ipak ono nije samo čista služba 
naviještanja evanđelja ili objavljivanja da su (nekome) grijesi oprošteni, nego je ono poput čina suda, kojim 
on (svećenik) kao sudac izriče presudu [kan. 9]. 

Zbog toga pokornik ne smije sebi toliko laskati zbog svoje vjere, da premda nema (kod njega) nikakvog 
kajanja, a niti kod svećenika ozbiljne namjere nešto činiti i zaista odrješivati, da bi mislio da će samo zbog 
svoje vjere biti pred Bogom zaista odriješen. A niti sama vjera, bez pokajanja, ne daje nikakvo oproštenje 
grijeha; a i onaj bi bio najnemarniji za svoje spasenje, koji bi shvatio da gaje svećenik odriješio u šali, a ne 
bi potražio drugog koji bi (to) učinio ozbiljno. 

Poglavlje 7. - O pridržavanju slučajeva 

Budući pak da narav i način rada suda traži, kako bi se donijela presuda prema podložnicima, a (takvo) je 
uvjerenje uvijek postojalo u Božjoj crkvi, a ovaj sabor potvrđuje da je to najistinitije, da ne bi bilo ni od 
kakvog značenja ono odrješenje koje bi svećen ik izrekao onome za kojeg nema niti redovnu niti prenijetu 
jurisdikciju. 

Našim se svetim očima pak činilo daje za pravilno ponašanje kršćanskog puka od velikog značenja da neke 
strašnije i teže grijehe ne odrješuju svi svećenici, nego samo vrhovni svećenici. Zbog toga vrhovni svećenici 

mogu, u skladu s najvišom ovlašću koja im je dana u Crkvi, svom posebnom sudu pridržati neke teže 
slučajeve grijeha. 

Ne smije se naime sumnjati, jer je sve što je od Boga uređeno [usp. Rim 13,1], da to isto smije i svaki 
biskup u svojoj biskupiji, ne za razaranje nego za izgradnju [usp. 2 Kor 10,8; 13,13], snagom veće ovlasti 
koja mu je dana prema podređenima, u usporedbi s nižim svećenicima, posebno pak u odnosu na one 
(grijehe) s kojima je povezana kazna izopćenja. To pridržavanje grijeha, u skladu je s Božjom vlašću te 
nema snagu samo za vanjski poredak, nego također i pred Bogom [kan. 11]. 

Kako nitko zbog te okolnosti ne bi propao, u samoj se Crkvi zaista uvijek brižno pazilo, da nema nikakve 
pridržanosti u času smrti, te zbog toga (u času smrti) svi svećenici mogu odriješiti sve pokornike od bilo 
kakvih grijeha i kazni; budući pak da izvan tog časa svećenici ne mogu ništa u pridržanim slučajevima, neka 
oni pokornicima nastoje savjetovati jedino (što mogu), da za dobročinstvo odrješenja priđu višim ovlaštenim 
sucima. 

Poglavlje 8. - O potrebi i plodu zadovoljštine 

Konačno što se tiče zadovoljštine, premda su je naši oci kroz sve vrijeme preporučivali kršćanskom narodu, 
a koju od svih dijelova pokore pod najuzvišenijim izgovorom pobožnosti u ovo naše vrijeme najviše 
napadaju oni koji izgledaju pobožni, a potpuno niječu njezinu snagu [usp. 2 Tim 3,5], sveti sabor proglašava 
da je potpuno krivo i daleko od Božje riječi, da Gospodin nikada ne oprašta krivnju a da ne bi oprostio i 
kaznu [kan. 12 i 15]. U Svetom pismu, osim u božanskoj predaji, nalazimo jasne i sjajne primjere [usp. Post 
3, 16-19; Br 12,14 si.; 20,11 si.; 2 Sam 12, 13 si.] kojima se najočitije pobija ta zabluda. 

Zaista se čini da i razlog Božje pravednosti traži, da se na jedan način primaju u milost oni koji su prije 
krštenja sagriješili zbog neznanja, a na drugi pak oni koji su, jednom već oslobođeni od grijeha i robovanja 
đavlu, i koji su primivši dar Duha Svetoga, svjesno oskvmuli hram Božji [usp. 1 Kor 3,17] i koji se nisu 
ustručavali ražalostiti Duha Svetoga [usp. 1 Kor 3, 17]. 

A prikladno je i za Božje milosrđe da nam se bez ikakve zadovoljštine ne opraštaju grijesi, kako ne bismo u 
danoj prigodi grijehe smatrali za lakše, te kako ne bismo vrijeđajući i prezirući Duha Svetoga [usp. Heb 
10,29] upali u teže (grijehe) i zgrtali za se gnjev u dan srdžbe [usp. Rim 2,5; Jak 5,3]. Bez sumnje, te kazne 
zadovoljštine uvelike odvlače od grijeha, te kao nekom uzdom obuzdavaju pokornike i čine ih u budućnosti 
opreznijima i budnijima; (zadovoljštinom) se liječe i ostaci grijeha, te se suprotnim kreposnim djelima 
odstranjuju zle navike stečene lošim životom. 

U Crkvi Božjoj nikada se niti jedan put nije smatrao sigurnijim da se odstrani prijeteća Božja kazna, nego ta 
djela pokore [usp. Mt 3,28; 4,17; 11,21] koja ljudi čine s pravim bolom duše. 

K tome pridolazi, kada zadovoljavajući trpimo za grijehe postajemo slični KrGstu Isusu koji je dao 
zadovoljštinu za naše grijehe [usp. Rim 5,10; 1 Iv 2,1 si.], u kojemu je sva naša dostatnost [usp. 2 Kor 3,5], 
od kojeg imamo ono najsigurnije jamstvo, jer ako zajedno trpimo zajedno ćemo biti i proslavljeni [usp. Rim 
8,17]. 

I ta zadovoljština koju činimo za svoje grijehe nije toliko naša da ne bi bila po Kristu Isusu; mi naime, koji 

po sebi ništa ne možemo, sve možemo uz suradnju onoga koji nas krijepi [usp. Fil 4, 13]. Tako čovjek nema 
ništa čime bi se hvalio, nego je sva naša slava [usp. 1 Kor 1,31; 2 Kor 10,17] u Kristu u kojem živimo [usp. 
Dj 17,28], u kojem zaslužujemo, u kojem dajemo zadovoljštinu, čineći "plodove dostojne pokore" [Lk 3,8; 
Mt 3,8], koji iz njega imaju snagu, koje on prinosi Ocu i koje Otac prima po njemu [kan. 13 si.]. 

Svećenici Gospodnji dakle moraju, koliko im to savjetuju duh i razboritost, prema vrsti grijeha i prema 
mogućnosti pokornika, nalagati prikladne zadovoljštine, kako ne bi slučajno podilazili grijesima i kako ne bi 
postupajući preblago s pokornicima, nalažući vrlo lake čine za vrlo teške grijehe, postali sudionici tuđih 
grijeha [usp. 1 Tim 5,22]. Neka pak imaju pred očima, da zadovoljština koju nalažu ne bude samo čuvarica 
novog života i lijek za slabost, nego također kazna i pokora za prošle grijehe; i stari oci su vjerovali i učili da 
je vlast ključeva svećenicima dana ne samo za odrješivanje nego i za vezanje [usp. Mt 16,19; 18,18; Iv 
20,23; kan. 15], 

Ipak zbog toga nisu mislili daje sakrament pokore ustanova srdžbe i kazne; kao što nikada nitko od katolika 
nije mislio da se takvim našim zadovoljštinama ili zamračuje ili nekako umanjuje snaga zasluga i 
zadovoljštine Gospodina našega Isusa Krista; dok novatori ne želeći to shvatiti uče, daje novi život najbolja 
pokora tako da zadovoljštini oduzimaju svaku snagu i korist [kan. 13]. 

Poglavlje 9. - O djelima zadovoljštine 

Osim toga (sabor) uči daje velikodušnost Božjeg milosrđa takva da kod Boga Oca po Isusu Kristu možemo 
dati zadovoljštinu ne samo kaznama koje dragovoljno prihvatimo kao pokoru za grijehe, ili koje nam po 
odluci svećenika budu nametnute prema mjeri grijeha, nego također (što je najveći dokaz ljubavi) i 
strpljivim podnošenjem vremenitih kazni nametnutih nam od Boga [kan. 13]. 

b) Učenje o sakramentu posljednjeg pomazanja 

Predgovor 

Svidjelo se svetom saboru tom učenju o pokori dodati ono što slijedi o sakramentu posljednjeg pomazanja, 
za koji su oci mislili da nije samo završni dio pokore, nego i čitavog kršćanskog života, koji bi trebao biti 
neprestana pokora . 

(Sabor) najprije izjavljuje i uči o njegovom ustanovljenju, daje preblagi naš Spasitelj, koji je svoje sluge u 
svako vrijeme htio osigurati spasonosnim sredstvom protiv strjelica svih neprijatelja, i premda je najveću 
pomoć pružio u ostalim sakramentima kojima će se kršćani dok žive moći sačuvati netaknutima od svake 
veće duhovne nedaće, ipak je kraj života utvrdio kao nekom najsigurnijom zaštitom [kan. 1]. Premda naime 
naš neprijatelj traži i koristi svaku prigodu kroz život kako bi na bilo koji način mogao proždrijeti [usp. 1 Pt 
5,8] naše duše, ipak nema vremena u kojem bi on više napeo sve sile svoje lukavosti da nas potpuno 
upropasti, da nas pokoleba ako uzmogne i u pouzdanju u Božje milosrđe, nego kada vidi da nam predstoji 
kraj života. 

Poglavlje 1. - O ustanovljenju sakramenta posljednjeg pomazanja 

To sveto pomazanje bolesnika ustanovio je Gospodin naš Isus Krist kao pravi i istiniti sakrament Novoga 
zavjeta, što je kod Marka doduše samo naznačeno [usp. Mk 6, 13], a apostol Jakov, Gospodinov brat, ga je 
preporučio i proglasio [kan. 1], On kaže: "Boluje li tko među vama? Neka dozove starješine Crkve! Oni 
neka mole nad njim mažući ga uljem u ime Gospodnje, pa će molitva vjere spasiti nemoćnika; Gospodin će 
ga podići, i ako je sagriješio, oprostit će mu se" [Jak 5,14 si.]. 

Tim se riječima, kao što je to Crkva naučila po izravno primljenoj apostolskoj predaji, govori o materiji, 
formi, pravom djelitelju i učinku tog sakramenta. Materija je ulje posvećeno od biskupa; naime pomazanje 
najpogodnije predstavlja (čin) kojim se milost Duha Svetoga na nevidljiv način umazuje u dušu bolesnika; 
forma pak su one riječi: "Po tom pomazanju" itd. 

Poglavlje 2. - O učinku tog sakramenta 

Sadržaj pak i učinak tog sakramenta tumače se onim riječima: "Pa će molitva vjere spasiti nemoćnika; 
Gospodin će ga podići, i ako je sagriješio, oprostit će mu se" [Jak 5,15]. Sadržaj je naime ta milost Duha 
Svetoga, čijim pomazanjem se opraštaju grijesi koje još treba okajati, i brišu ostaci grijeha, a duša se 
bolesnika olakšava i utvrđuje [kan. 2], pobuđujući kod njega veliko pouzdanje u Božje milosrđe, čime se 
bolesnik ohrabruje kako bi lakše podnosio neugodnosti i bolesti, te kako bi se lakše odupro napastima đavla 
koji vreba na njegovu petu [usp. Post 3, 15], te kako bi postigao zdravlje tijela ako bi to koristilo spasenju 
duše. 

Poglavlje 3. - O djelitelju tog sakramenta i vremenu kada se mora podjeljivati 

Ono pak što spada na određivanje onih koji trebaju primati i podjeljivati taj sakrament, također je jasno 
predano spomenutim riječima. Tamo se naime također pokazuje da su pravi djelitelji tog sakramenta 
prezbiteri Crkve [kan. 4]; tim izrazom se na tom mjestu podrazumijevaju ne stariji po godinama ili narodni 
prvaci, nego biskupi, ili svećenici koje su oni pravilno zaredili "polaganjem ruku prezbiterija" [1 Tim 4,14; 
kan. 4]. 

Također se govori da to pomazanje treba podijeliti bolesnicima, posebno pak onima koji tako opasno boluju, 
da se čini kako se nalaze na kraju života, zbog čega se ono naziva i sakrament umirućih. Ako pak bolesnici 
ozdrave poslije primanja tog pomazanja, mogu se ponovno okrijepiti zaštitom tog sakramenta, ako su upali u 
drugu sličnu životnu opasnost. 

Zbog toga se nipošto ne smije slušati one koji uče, protiv tako otvorenog i jasnog mišljenja apostola Jakova 
[usp. Jak 5,14 si.], da je to pomazanje ili ljudska izmišljotina, ili pak obred primljen od otaca, a ne 
zapovijed Božja ili obećanje koje bi sadržavalo milost [kan. 1]; niti one koji tvrde daje ta zapovijed već 
prestala, kao da se ona odnosi na milost ozdravljenja u prvotnoj Crkvi; niti one koji kažu da se obred i običaj 
koji sveta Rimska crkva obdržava kod podjeljivanja tog sakramenta protivi mišljenju apostola Jakova i da ga 
zbog toga treba promijeniti u drugi; a konačno niti one koji tvrde da vjernici mogu bez grijeha prezirati to 

bolesničko pomazanje [kan. 3]. 

To se naime najočitije protivi jasnim riječima tako (velikog) apostola. I zaista, Rimska crkva, majka i 
učiteljica svih drugih (Crkava), kod podjeljivanja tog pomazanja ne obdržava ništa osim onog što čini bit tog 
sakramenta, a što je zapovjedio blaženi Jakov. Niti se tako veliki sakrament može prezirati bez velikog 
grijeha i bez uvrede samog Duha Svetoga. 

To je ono što ovaj sveti opći sabor ispovijeda i uči o sakramentima pokore i bolesničkog pomazanja i što 
predlaže svim kršćanskim vjernicima da vjeruju i obdržavaju. On naučava da sljedeće kanone treba u 
potpunosti obdržavati, a one koji tvrde suprotno (sabor) zauvijek osuđuje i kažnjava anatemom. 

c) Kanoni za obadva učenja 

Kanoni o sakramentu pokore 

Kan. 1. Tko kaže da u Katoličkoj crkvi pokora nije istiniti i pravi sakrament ustanovljen od Krista 
Gospodina našega za vjernike da se oni s Bogom pomire koliko god puta poslije krštenja upadnu u grijehe: 
neka bude kažnjen anatemom [usp. Pogl. 1.]. 

Kan. 2. Tko miješajući sakramente kaže da je samo krštenje sakrament pokore, kao da ta dva sakramenta 
nisu odvojena, te da se zbog toga (pokora) ne naziva ispravno "druga daska poslije brodoloma": neka bude 
kažnjen anatemom [usp. Pogl. 2. si.]. 

Kan. 3. Tko kaže da se one riječi Gospodina Spasitelja: "Primite Duha Svetoga. Kojima otpustite grijehe 
otpuštaju im se; kojima zadržite zadržani su im" [Iv 20,22 si.], ne smiju shvaćati kao ovlast otpuštanja i 
zadržavanja grijeha u sakramentu pokore, kao što je to Katolička crkva od početka uvijek shvaćala, nego ih 
izokreće protiv ustanovljenja tog sakramenta, u ovlast propovijedanja evanđelja: neka bude kažnjen 
anatemom [usp. Pogl. 1.]. 

Kan. 4. Tko niječe da se za potpuno i savršeno oproštenje grijeha traže tri čina kod pokornika kao materija 
sakramenta pokore, naime pokajanje, ispovijed i zadovoljština, koji se nazivaju tri dijela pokore; ili tko kaže 
da pokora ima samo dva dijela, to jest strah nametnut savjesti nakon priznanja grijeha i vjera primljena iz 
evanđelja ili odrješenja, kojom netko vjeruje da su mu po Kristu oprošteni grijesi: neka bude kažnjen 
anatemom [usp. Pogl. 3.]. 

Kan. 5. Tko kaže da pokajanje koje se priprema razmišljanjem, utvrđivanjem i odbacivanjem grijeha, čime 
netko razmišlja o svojim godinama u gorčini svoje duše [Iz 38,15], važući težinu, mnoštvo, i odvratnost 
svojih grijeha, te gubitak vječnog blaženstva i upadanje u vječno prokletstvo, s odlukom za bolji život, nije 
prava i korisna bol, te da ona ne priprema za milost nego da čovjeka čini licemjerom i više grješnikom; 
nadalje da je ta bol prisiljena a ne slobodna i dobrovoljna: neka bude kažnjen anatemom [usp. Pogl. 4.]. 

Kan. 6. Tko niječe daje sakramentalna ispovijed ustanovljena i daje ona potrebna za spasenje po Božjem 
zakonu; ili tko kaže da je način tajnog ispovijedanja samo svećeniku, što je Katolička crkva od početka 
uvijek obdržavala i obdržava, strana ustanovljenju i Kristovoj zapovijedi te daje ona ljudska izmišljotina: 
neka bude kažnjen anatemom [usp. Pogl. 5., 6.]. 

Kan. 7. Tko kaže da za oproštenje grijeha u sakramentu pokore po Božjem zakonu nije potrebno ispovjediti 
sve i pojedine smrtne grijehe, kojih se tko sjeti nakon potrebnog i brižnog razmišljanja, pa i one tajne i koji 
su protiv posljednje dvije zapovijedi Dekaloga, kao i okolnosti koje mijenjaju vrstu grijeha; nego (kaže) da 
je samo ona ispovijed korisna (koja služi) za pouku i utjehu pokornika te da je ona nekoć služila samo za 
određivanje kanonske zadovoljštine; ili tko kaže da oni koji nastoje ispovjediti sve grijehe ništa ne žele 
prepustiti Božjem milosrđu; ili da se ne smiju ispovijedati laki grijesi: neka bude kažnjen anatemom [usp. 
kao gore]. 

Kan. 8. Tko kaže daje nemoguća ispovijed svih grijeha, kako se obdržava u Crkvi, i daje pobožni trebaju 
ukinuti kao ljudsku predaju; ili da na ispovijed nisu obvezatni jednom godišnje svi i pojedini kršćanski 
vjernici obaju spolova, prema uredbama velikog Lateranskom sabora, te da zbog toga treba savjetovati 
kršćanskim vjernicima da se ne ispovijedaju u vrijeme korizme: neka bude kažnjen anatemom [usp. Pogl. 5. 
si.]. 

Kan. 9. Tko kaže da sakramentalno odrješenje svećenika nije čin suda, nego samo čista služba izjavljivanja i 
objavljivanja da su oprošteni grijesi onome koji se ispovijeda, samo ako vjeruje daje odriješen, ili (tko kaže) 
da svećenik ne odrješuje ozbiljno, nego u šali; ili tko kaže da za ispovijed pokornika nije potrebno da ga 
svećenik može odriješiti: neka bude kažnjen anatemom [usp. Pogl. 6.]. 

Kan. 10. Tko kaže da svećenici koji se nalaze u smrtnom grijehu nemaju ovlast vezati i odrješivati; ili da 
nisu samo svećenici djelitelji odrješenja, nego daje svim i pojedinim kršćanskim vjernicima rečeno: "Štogod 
svežete na zemlji bit će svezano na nebu; i štogod odrješite na zemlji bit će odrješeno na nebesima" [Mt 
18,18]; i "Kojima otpustite grijehe, otpuštaju im se; kojima zadržite, zadržani su im" [Iv 20,23], snagom 
kojih riječi svatko može odrješivati od grijeha, javne grijehe naime (javnom) opomenom, ako prihvati 
opomenu, tajne pak spontanom ispovijedi: neka bude kažnjen anatemom [usp. Pogl. 6.]. 

Kan. 11. Tko kaže da biskup nema pravo sebi pridržati (neke) slučajeve, osim za izvanjski poredak, te da 
zbog toga pridržavanje slučajeva ne sprječava svećenika u pravom odrješenju u pridržanim slučajevima: 
neka bude kažnjen anatemom [usp. Pogl. 4.]. 

Kan. 12. Tko kaže da Bog uvijek s grijehom oprašta čitavu kaznu te da zadovoljština pokornika nije ništa 

drugo nego vjera kojom prihvaćaju daje Krist za njih zadovoljio: neka bude kažnjen anatemom [usp. Pogl. 

8J. 

Kan. 13. Tko kaže da se za grijehe, u odnosu na vremenitu kaznu, po Kristovim zaslugama Bogu nikako ne 
daje zadovoljština strpljivo podnoseći kazne od njega poslane ili naložene od svećenika, a niti onima koje se 
dragovoljno čine kao što su postovi, molitve, milostinja ili pak druga djela pobožnosti, te daje zato najbolja 
pokora novi život: neka bude kažnjen anatemom [usp. Pogl. 8.]. 

Kan. 14. Tko kaže da zadovoljština, kojom pokornici otkupljuju svoje grijehe po Kristu Isusu, nije čin 
štovanja Boga, nego ljudski običaj koji zamračuje učenje o milosti i pravo štovanje Boga, pa i samo 
dobročinstvo Kristove smrti: neka bude kažnjen anatemom [usp. Pogl. 8.]. 

Kan. 15. Tko kaže da su ključevi dani Crkvi samo za odrješivanje a ne i za vezanje, te da zbog toga 
svećenici rade protiv svrhe ključeva i protiv Kristovog ustanovljenja dok nalažu pokornicima kazne; i (tko 
kaže) daje umišljaj da vremenitu kaznu većinom treba još izvršiti, nakon što je snagom ključeva oproštena 
vječna kazna: neka bude kažnjen anatemom [usp. Pogl. 8.]. 

Kanoni o posljednjem pomazanju 

Kan. 1. Tko kaže da posljednje pomazanje nije istiniti i pravi sakrament ustanovljen od Krista našega 
Gospodina [usp. Mk 6,13] i proglašen od blaženoga apostola Jakova [usp. Jak 5,14 si.], nego daje to samo 
obred primljen od otaca, ili ljudska izmišljotina: neka bude kažnjen anatemom [usp. Pogl. 1, 3.]. 

Kan. 2. Tko kaže da posljednje pomazanje ne donosi milost niti da oprašta grijehe, niti da ozdravlja 
bolesnike, nego daje to prestalo (činiti), kao daje to samo ranije bila milost ozdravljenja: neka bude kažnjen 
anatemom [usp. Pogl. 2., 3.]. 

Kan. 3. Tko kaže da se obred i primanje posljednjeg pomazanja, koji obdržava sveta Rimska crkva, protivi 
mišljenju apostola Jakova te da ga zbog toga treba mijenjati i da ga kršćani mogu prezirati bez grijeha: neka 
bude kažnjen anatemom [usp. Pogl. 3.]. 

Kan. 4. Tko kaže da prezbiteri Crkve, za koje blaženi Jakov potiče da ih treba dovesti da pomažu bolesnika, 
nisu svećenici zaređeni od biskupa, nego po dobi stariji u svakoj zajednici, i da zbog toga pravi djelitelj 
posljednjeg pomazanja nije samo svećenik: neka bude kažnjen anatemom [usp. Pogl. 3.]. 

PIJO IV. (1559.-1566.) 

(PlUS IV.) 


» Dekret o misnoj žrtvi « 

(Tridentski sabor , XXII. sjednica , 17. IX. 1562.) 

Predgovor 

Kako bi se u svetoj Katoličkoj crkvi zadržala stara, sigurna i sa svake strane potpuna vjera i učenje o velikoj 
tajni euharistije i sačuvala u svoj čistoći, odbacivši zablude i krivovjerja, sveti ekumenski i opći Tridentski 
sabor... poučen prosvjetljenjem Duha Svetoga, uči, izjavljuje i određuje da se ovo što slijedi propovijeda 
vjerničkom narodu o njoj (euharistiji), ukoliko je ona prava i jedinstvena žrtva. 

Poglavlje 1. - Ustanovljenje misne žrtve 

Budući da u ranijem Zavjetu (prema svjedočanstvu apostola Pavla) zbog nemoći levitskog svećeništva žrtva 
nije bila dovršena, to je trebalo (prema milosrđu Boga Oca koji je tako odredio) da ustane drugi svećenik 
"po redu Melkisedekovu" [Ps 110,4; Heb 5, 6. 10; 7,11. 17; usp. Post 14,18], Gospodin naš Isus Krist, koji 
bi mogao dovršiti štogod je trebalo biti posvećeno [usp. Heb 10,14] i dovesti ih do savršenstva. 

Isti dakle Bog i Gospodin naš, premda je jednom samoga sebe prikazao Bogu Ocu umrijevši na žrtveniku 
Križa [usp. Heb 7,27], kako bi za njih [tamo] postigao spasenje, ipak njegovo svećeništvo nije trebalo biti 
ugašeno smrću [usp. Heb 7,24], te je on na posljednjoj večeri "one noći kad bijaše predan" [1 Kor 11,23], 
kako bi ljubljenoj zaručnici, svojoj Crkvi, ostavio vidljivu žrtvu (kao što to traži ljudska narav), koja bi 
trebala predstavljati onu krvnu jednom prinesenu (žrtvu) na križu i koja bi bila uspomena na nju do kraja 
vremena, i čija bi se spasonosna snaga primjenjivala za oproštenje onih grijeha koje mi svaki dan činimo, 
objavio je da je on za navijek postavljen za svećenika po redu Melkisekedovu [usp. Ps 110,4; Heb 5,6; 
7,17], prikazao je Bogu Ocu svoje tijelo i krv, pod prilikama kruha i vina, i predao apostolima (koje je onda 
postavio za svećenike Novog zavjeta) da ga primaju pod znakom istih tvari, te je njima i njihovim 
nasljednicima u svećeništvu zapovjedio da ga prikazuju, ovim riječima: "Ovo činite meni na spomen" [Lk 
22,19; 1 Kor 11,24], itd., kao što je to Katolička crkva uvijek razumijevala i učila [kan. 2]. 

Slaveći naime staru Pashu, koju je mnoštvo sinova Izraelovih žrtvovalo na spomen izlaska iz Egipta [usp. Iz 
12 ], on je ustanovio novu Pashu, gdje će se on sam, po svećenicima, žrtvovati pod vidljivim znakovima, u 

spomen svog odlaska iz ovog svijeta Ocu, kada nas je otkupio prolijevanjem svoje krvi "i izbavi nas iz vlasti 
tame i prenese u kraljevstvo svoje" [Kol 1,13]. 

I to je naime ona čista žrtva, koja se ne može onečistiti nikakvom nedostojnošću niti zloćom onih koji je 
prinose, koju je Gospodin prorekao po Malahiji, da će se njegovom imenu, koje će u budućnosti biti veliko 
među narodima, na svakom mjestu prikazivati čista (žrtva) [usp. Mal 1,11], i koju je jasno naznačio apostol 
Pavao pišući Korinćanima, kada je kazao da sudionici Gospodnjeg stola ne mogu biti oni koji su se onečistili 
sudjelovanjem kod stola đavlovog [usp. 1 Kor 10,21], podrazumijevajući na oba mjesta oltar pod nazivom 
stol. To je konačno ona (žrtva) koja je po sličnosti u različitim vremenima označavana žrtvama naravi i 
Zakona [usp. Post 4,4; 8,20; 12,8; 22,1-19; Iz: na više mjesta], koja u sebi sadrži sva dobra njima 
označena, kao njihov završetak i vrhunac. 

Poglavlje 2. - Vidljiva žrtva kao sredstvo pomirbe za žive i mrtve 

Budući da se u toj božanskoj žrtvi, koja se ostvaruje u misi, nalazi i na nekrvni način žrtvuje isti onaj Krist, 
koji je jednom samoga sebe na žrtveniku križa prikazao na krvni način [usp. Heb 9,14.27]: sveti sabor uči 
daje ta žrtva uistinu pomirbena [kan. 3], po kojoj se događa, ako zaista pristupamo Bogu pravim srcem i 
ispravnom vjerom, sa strahom i poštovanjem, skrušeni i kajući se, da "primimo milosrđe i milost nađemo za 
pomoć u pravi čas" [Heb 4,16]. Umilostivljen naime ovim prinosom Gospodin podjeljuje milost i dar 
pokore, oprašta prijestupe, a i velike grijehe. Ista je naime žrtva, isti onaj koji je sada prinosi po službi 
svećenika, (tj. onaj) koji je jednom samoga sebe prinio na križu, samo je način prinošenja (žrtve) različit. 
Plodovi naime tog prinošenja (govorimo o krvnom), najobilnije se primaju po toj nekrvnoj (žrtvi), i daleko 
od toga da bi se ona na bilo koji način dokinula ovom [kan. 4]. Zbog toga se ona s pravom, prema 
apostolskoj predaji, prinosi ne samo za grijehe, kazne, zadovoljštinu i za druge potrebe živih vjernika, nego i 
za umrle u Kristu koji se još nisu potpuno očistili [kan. 3]. 

Poglavlje 3. - Mise u čast svetaca 

Premda Crkva običava katkada slaviti neke mise u čast svetaca, ipak ona uči da se žrtva ne prinosi njima, 
nego jedino Bogu koji ih je okrunio [kan. 5], Zbog toga "niti svećenik ne običava reći: Prikazujem ti žrtvu, 
Petre i Pavle", nego zahvaljujući Bogu za njihove pobjede, moli za njihov zagovor "kako bi se oni udostojali 
posredovati za nas na nebesima čiji spomen slavimo na zemlji". 

Poglavlje 4. - Kanon mise 

Budući da dolikuje da se svete stvari čine sveto, a taje žrtva najsvetija od svih: kako bi se (ta žrtva) prinosila 
i primala sveto i s poštovanjem, Katolička je crkva prije mnogo vjekova ustanovila sveti kanon, koji je tako 
čist od svih zabluda [kan. 6] da se u njemu ne nalazi ništa što ne bi najviše odražavalo određenu svetost i 
pobožnost i što ne bi Bogu uzdizalo duše onih koji je prinose. Kanon se naime sastoji kako iz riječi samog 
Gospodina, tako i iz apostolske predaje te uredbi svetaca i pobožnih vrhovnih svećenika. 

2 


Poglavlje 5. - Obredi kod misne žrtve 

Budući da je ljudska narav takva da se bez izvanjskih pomagala ne može lako uzdići do promatranja 
božanskih stvari, zbog toga je majka Crkva ustanovila neke načine, da se naime nešto izgovara tihim glasom 
[kan. 9] a nešto pak glasnije; isto tako ona koristi i obrede [kan. 7], kao što su tajnoviti blagoslovi, svijeće, 
tamjan, odjeća i mnogo drugog te vrste (prihvaćeno) iz apostolskih odredbi i predaje, kako bi se istakla 
veličanstvenost tolike žrtve i kako bi se pomoću tih vidljivih znakova vjere i pobožnosti duše vjernike 
potakle na promatranje onih uzvišenih stvari koje se nalaze u toj žrtvi. 

Poglavlje 6. - Misa u kojoj se pričešćuje samo svećenik 

Sveti sabor bi naime želio da vjernici na pojedinim misama ne budu samo nazočni, nego da se pričešćuju ne 
samo duhovnim osjećajem nego i sakramentalnim primanjem euharistije, čime bi k njima dospio obilniji 
plod te presvete žrtve; ah ako se to ipak uvijek ne dogodi, (sabor) zbog toga ne osuđuje one mise u kojima se 
sakramentalno pričešćuje samo svećenik kao privatne ili nedozvoljene [kan. 8], nego ih odobrava i 
preporučuje, jer se naime i takve mise imaju smatrati kao uistinu zajedničke, dijelom jer u njima duhovno 
učestvuje narod, a dijelom pak jer ih slave službenici Crkve ne samo za sebe, nego za sve vjernike koji 
pripadaju Kristovom tijelu. 

Poglavlje 7. - Voda koja se dodaje vinu 

Nadalje, sveti sabor opominje da Crkva naređuje svećenicima da vinu koje prikazuju u kaležu dodaju vodu 
[kan. 9], jer se vjeruje da je tako učinio Krist Gospodin, a i zbog toga jer je iz njegovog boka s krvlju 
zajedno potekla i voda [usp. Iv 19,34], što sakrament označava tim dodavanjem. Budući pak da se u 
Otkrivenju blaženog Ivana narodi nazivaju "vodama" [usp. Otk 17, 1. 15], to predstavlja jedinstvo vjernog 
naroda s Glavom - Kristom. 

Poglavlje 8. - Odbacivanje narodnog jezika u misi; tumačenje njezinih tajni 

Premda misa sadrži veliku pouku za vjerni narod, ipak se očima nije činilo korisnim da se ona posvuda slavi 
narodnim jezikom [kan. 9]. Zbog toga treba posvuda i u svakoj Crkvi zadržati stari obred odobren od svete 
Rimske crkve, majke i učiteljice sviju Crkava, kako Kristove ovce ne bi izgladnjele i kako djeca ne bi tražila 
kruha, a ne bi bilo onoga koji bi im ga lomio [usp. Tuž 4,4], sveti sabor naređuje pastirima i pojedincima 
koji vode brigu za duše, da često za vrijeme slavljenja mise sami ili preko drugih tumače ono što se u misi 
čita, te da među ostalim nešto protumače i o tajni ove presvete žrtve, posebno pak nedjeljama i blagdanima. 

Poglavlje 9. - Napomena za sljedeće kanone 

Budući da su u današnje vrijeme protiv te stare vjere utemeljene na svetom Evanđelju, apostolskoj predaji i 
učenju svetih otaca posijane mnoge zablude, a mnogo toga mnogi naučavaju i raspravljaju, sveti sabor, 
nakon mnogih i ozbiljno provedenih rasprava o tim stvarima, jednodušnom odlukom svih otaca određuje da 

se niže navedenim kanonima osude svi koji se protive ovoj najčišćoj vjeri i svetom učenju te da se isključe 
iz svete Crkve. 

Kanoni o misnoj žrtvi 

Kan. 1. Tko kaže da se u misi Bogu ne prinosi istinita i prava žrtva, ili ono što se prinosi nije ništa drugo 
nego ono što nam je Krist dao za blagovanje: neka bude kažnjen anatemom. 

Kan. 2. Tko kaže da onim riječima: "Ovo činite meni na spomen" [Lk 22, 19; 1 Kor 11,24], Krist nije 
apostole postavio za svećenike, ili da nije naredio da oni i drugi svećenici prinose njegovo tijelo i krv: neka 
bude kažnjen anatemom [usp. Pogl. 1.]. 

Kan. 3. Tko kaže daje misna žrtva samo čin hvale i zahvale, ili samo uspomena na žrtvu prikazanu na križu, 
a ne i pomirbena (žrtva); ili da ona koristi samo onome koji je prima; ili da se ne smije prinositi za žive i 
mrtve, za grijehe, kazne, zadovoljštinu i za druge potrebe: neka bude kažnjen anatemom [usp. Pogl. 2.]. 

Kan. 4. Tko kaže da se misnom žrtvom nanosi svetogrđe presvetoj Kristovoj žrtvi na križu, ili da se ova 
njom dokida: neka bude kažnjen anatemom [usp. Pogl. 2.]. 

Kan. 5. Tko kaže daje zabluda mise slaviti u čast svetaca kako bi se zadobio njihov zagovor kod Boga, kao 
što to čini Crkva: neka bude kažnjen anatemom [usp. Pogl. 3.]. 

Kan. 6. Tko kaže da kanon mise sadrži zablude te ga zbog toga treba dokinuti: neka bude kažnjen anatemom 

[usp. Pogl. 4.]. 

Kan. 7. Tko kaže da su obredi, odjeća i vanjski znakovi kojima se Katolička crkva služi kod slavljenja mise, 
više poticaji za bezbožnost nego li čini pobožnosti: neka bude kažnjen anatemom [usp. Pogl. 5.]. 

Kan. 8. Tko kaže da su nedozvoljene mise kod kojih se samo svećenik sakramentalno pričešćuje, te da ih 
zbog toga treba dokinuti: neka bude kažnjen anatemom [usp. Pogl. 6.]. 

Kan. 9. Tko kaže da treba osuditi obred Rimske crkve da se tihim glasom izgovara dio kanona i riječi 
pretvorbe; ili da se mise trebaju slaviti samo na narodnom jeziku; ili da se voda ne smije dodavati vinu u 
kaležu koji se prinosi zbog toga jer je to protiv Kristove ustanove: neka bude kažnjen anatemom [usp. Pogl. 
5., Pogl. 7.]. 

PIJO IV. (1559.-1566.) 

(PlUS IV.) 


» Dekret o sakramentu svetoga reda « 

(Tridentski sabor , XXIII. sjednica , 15. VII. 1563.) 

Pravo i katoličko učenje o sakramentu svetog reda, za odbacivanje zabluda našeg vremena, zaključeno od 
svetog Tridentskog sabora i objavljeno na sedmoj sjednici (pod Pijom IV.). 

Poglavlje 1. - Ustanovljenje svećeništva Novog zavjeta 

Žrtva i svećeništvo su po Božjoj odredbi tako povezani da oboje postoji u svakom Zakonu. Dakle, u Novom 
zavjetuje Katolička crkva primila po Gospodinovoj uredbi svetu euharistiju kao vidljivu žrtvu; treba također 
reći da se u njoj nalazi novo, vidljivo i vanjsko svećeništvo [kan. 1], u koje je preneseno staro (svećeništvo) 
[usp. Heb 7,12]. Sveto pismo pokazuje, i katolička je predaja uvijek učila, daje ono naime ustanovljeno od 
istog našeg Gospodina Spasitelja [kan. 3], te da je apostolima i njihovim nasljednicima u svećeništvu 
predana vlast posvećivati, prinositi i podjeljivati njegovo tijelo i krv, kao i opraštati i zadržavati grijehe. 

Poglavlje 2. - Sedam redova 

Budući daje služba tako svetog svećeništva božanska stvar, a da bi se ono moglo vršiti dostojnije i s većim 
poštovanjem, bilo je prikladno da u Crkvi bude najuređeniji raspored više i različitih redova službenika, koji 
će svećeništvo vršiti po dužnosti, tako raspoređeni, da oni koji su već bili označeni kleričkom tonzurom na- 
preduju od nižih u više (redove) [kan. 2]. 

Naime, Sveto pismo otvoreno spominje ne samo svećeništvo nego i đakonat [usp. Dj 6,5; 21,8; 1 Tim 3, 8- 
13; Fil 1,1] i vrlo značajnim riječima govori o onome na što najviše treba paziti kod njihovog ređenja; zna se 
da su od samog početka Crkve u praksi postojala imena sljedećih redova, kao i službe vlastite za svakoga od 
njih, premda ne u jednakom stupnju, naime subđakoni, akoliti, egzorcisti, čitači, i vratari. Subđakonat naime 
oci i sveti sabori ubrajaju u više redove; kod njih također vrlo često čitamo i o drugim nižim (redovima). 

Poglavlje 3. - Sakramentalnost svetog reda 

Budući da je na osnovi Pisma, apostolske predaje i jednodušne suglasnosti otaca, očito da se po svetom 
ređenju, koje se vrši riječima i vanjskim znakovima, podjeljuje milost, nitko ne smije sumnjati daje sveti red 
uistinu i stvarno jedan od sedam sakramenata svete crkve [kan. 3]. Apostol naime kaže: "Podsjećam te: 
raspiruj milosni dar Božji koji je u tebi po polaganju mojih ruku. Jer nije nam Bog dao duha bojažljivosti, 
nego snage, ljubavi i razbora" [2 Tim 1,6 si.; usp. 1 Tim 4,14]. 

Poglavlje 4. - Crkvena hijerarhija i sveti red 

Budući pak, da se kod sakramenta svetog reda, kao i kod krštenja i potvrde, utiskuje pečat [kan. 4], koji se 
ne može niti poništiti niti maknuti, sveti sabor s pravom osuđuje mišljenje onih koji tvrde, da svećenici 
Novoga zavjeta imaju samo privremenu vlast, te da oni koji su jednom pravilno zaređeni mogu ponovno 
postati laici, ako ne vrše službu riječi Božje [kan. 1], Ako tko tvrdi da su bez iznimke svi kršćani Novog 
Zavjeta svećenici, ili da su syi među sobom obdareni jednakom duhovnom vlašću, čini se da taj ne čini ništa 
drugo nego brka crkvenu hijerarhiju koja je "kao uređeni bojni red" [usp. Pj 6,3.9], [kan. 6], kao da bi, 
protivno učenju blaženog Pavla, svi bili proroci, svi evanđelisti, syi pastiri, svi učitelji [usp. 1 Kor 12,29; Ef 
4,11]. 

Zbog toga sveti sabor izjavljuje, da osim drugih crkvenih stupnjeva, u taj hijerarhijski poredak posebno 
spadaju biskupi, koji su stupili na mjesto apostola i koji su postavljeni (kao što kaže isti Apostol) od Duha 
Svetoga da "upravljaju crkvu Božju" [Dj 20,28], te da su oni viši od prezbitera, (postavljeni) da podjeljuju 
sakrament potvrde, da zaređuju službenike Crkve, te da mogu vršiti i sve ostalo za što ostali niži redovi 
nemaju nikakvu vlast službe [kan. 7]. 

Osim toga sveti sabor uči da za ređenje biskupa, svećenika i ostalih redova nije potrebna suglasnost, poziv 
ili ovlast naroda ili neke druge svjetovne vlasti ili uprave, kao da bez njih ređenje ne bi bilo valjano. Što više 
(sabor) zaključuje da se sve one koji su pristupili vršenju te službe pozvani i postavljeni samo od naroda, ili 
od svjetovne vlasti ili od uprave, i koji su tu službu prihvatili vlastitom lakoumnošću, ne smije smatrati 
službenicima Crkve, nego za kradljivce i lopove koji nisu ušli kroz vrata [usp. Iv 10,1], [kan. 8]. 

To je ono općenito u čemu je sveti sabor želio poučiti kršćanske vjernike o sakramentu svetog reda. Ono pak 
što bi bilo protivno određenim i pripadajućim kanonima (sabor) je odlučio osuditi na sljedeći način, kako bi 
svi koji se služe pravilom vjere, uz Kristovu pomoć u tolikoj tami zabluda mogli lakše upoznati i držati se 
katoličke istine. 

Kanoni o sakramentu svetog reda 

Kan. 1. Tko kaže da u Novom zavjetu ne postoji vidljivo i vanjsko svećeništvo, ili da ne postoji vlast 
posvećivati i prinositi pravo tijelo i krv Gospodinovu, kao i opraštati i zadržavati grijehe, nego samo gola 

služba propovijedati evanđelje, ili da oni koji ne propovijedaju uopće nisu svećenici: neka bude kažnjen 
anatemom [usp. Pogl. 1., 4.]. 

Kan. 2. Tko kaže da u Katoličkoj crkvi osim svećeništva nema drugih redova, viših i nižih, po kojima se kao 
po nekakvim stepenicama teži prema svećeništvu: neka bude kažnjen anatemom [usp. Pogl. 2.]. 

Kan. 3. Tko kaže da sveto ređenje nije istiniti i pravi sakrament ustanovljen od Krista Gospodina, ili daje on 
samo ljudska izmišljotina koju su izmislili ljudi nevješti crkvenim stvarima, ili daje on samo obred za izbor 
nekih službenika Božje riječi i sakramenata: neka bude kažnjen anatemom [usp. Pogl. 3.]. 

Kan. 4. Tko kaže da se po svetom ređenju ne podjeljuje Duh Sveti, te da zbog toga biskupi uzaludno govore: 
"Primite Duha Svetoga"; ili da (taj sakrament) ne utiskuje pečat; ili da onaj može ponovno biti laik koji je 
jednom bio svećenik: neka bude kažnjen anatemom [usp. Pogl. 4.]. 

Kan. 5. Tko kaže da sveto pomazanje, kojim se Crkva služi kod svetog ređenja, ne samo da nije potrebno, 
nego da ga treba prezirati i daje ono opasno, te slično i o drugim obredima: neka bude kažnjen anatemom. 

Kan. 6. Tko kaže da u Katoličkoj crkvi ne postoji hijerarhija, ustanovljena božanskim ređenjem, koja se 
sastoji od biskupa, svećenika ili službenika: neka bude kažnjen anatemom [usp. Pogl. 4.]. 

Kan. 7. Tko kaže da biskupi nisu viši od svećenika; ili da nemaju vlast potvrđivanja i ređenja, ili da je ona 
koju imaju zajednička njima i svećenicima; ili da su nevažeći redovi koje oni podijele bez suglasnosti ih 
poziva svjetovne vlast; ili da su zakoniti službenici riječi i sakramenata oni koji nisu pravilno zaređeni, koji 
nisu poslani od crkvene i kanonske vlasti nego dolaze od drugud: neka bude kažnjen anatemom [usp. Pogl. 
4J. 

Kan. 8. Tko kaže da nisu zakoniti i pravi biskupi oni koji su prihvaćeni po ovlasti rimskog prvosvećenika, 
nego da su oni ljudska izmišljotina: neka bude kažnjen anatemom. 

PIJO IV. (1559.-1566.) 

(PlUS IV.) 


» Dekreti o čistilištu; o zazivanju, štovanju i relikvijama 
svetaca i o svetim slikama; o oprostima « 

(Tridentski sabor , XXV. sjednica , 3. i 4. XII. 1563.) 

Dekret o čistilištu, 3. XII. 1563. 

Budući daje Katolička crkva, poučena Duhom Svetim, na temelju svetog Pisma i stare predaje otaca, učila 
na svetim saborima i u najnovije vrijeme na ovom ekumenskom saboru, da postoji čistilište , te da se dušama 
koje se tamo nalaze pomaže molitvama vjernika, posebno pak (Bogu) prihvatljivom oltarskom žrtvom: sveti 
sabor naređuje biskupima da naučavaju i nastoje da se posvuda marljivo propovijeda, kako bi svi Kristovi 
vjernici vjerovali i držali se zdravog učenja o čistilištu koje su predali sveti oci i sveti sabor. 

Neka se pak kod običnog naroda i kod pučkih propovijedi izostavljaju teža i suptilnija pitanja koja ne 
pridonose izgradnji i zbog kojih većinom ne dolazi do povećanja pobožnosti. Neka ne dozvoljavaju širiti i 
raspravljati nesigurna (mišljenja) ili ona koja su opterećena izgledom lažnog. Neka pak zabranjuju kao 
sablažnjivo i uvredljivo za vjernike ono što smjera na nekakvu radoznalost ili praznovjerje, ili što miriše na 
ružnu korist. ... 

Dekret o zazivanju, štovanju i relikvijama svetaca i o svetim slikama, 3. XII. 1563. 

Sveti sabor zapovijeda svim biskupima i ostalima koji vrše vlast i brigu naučavanja, da u skladu s običajima 
Katoličke i apostolske crkve primljenima od vremena početaka kršćanske religije, u suglasnosti sa svetim 
očima i dekretima svetih sabora: da ponajprije marljivo poučavaju vjernike o posredovanju i zazivanju 
svetaca, o štovanju relikvija i o zakonitoj upotrebi slika, učeći ih, da sveci kraljujući zajedno s Kristom Bogu 
prinose svoje molitve za ljude; daje dobro i korisno ponizno ih zazivati i utjecati se njihovim molitvama i 
njihovoj pomoći kako bi izmolili dobročinstva od Boga, po njegovom Sinu, Isusu Kristu Gospodinu našemu, 
koji je jedini naš Otkupitelj i Spasitelj; te da bezbožno misle oni koji niječu da bi trebalo zazivati svece koji 
u nebu uživaju vječno blaženstvo; ili koji tvrde da se oni ne mole za ljude, ili daje krivoboštvo njih zazivati 
kako bi se molili i za nas pojedinačno, ili da je to suprotno Božjoj riječi, i da se protivi časti jedinog 

posrednika (između) Boga i ljudi Isusa Krista [usp. 1 Tim 2,5]; ili daje ludo riječju ili mislima moliti one 
koji kralj uju na nebu. 

Vjernici trebaju štovati sve ta tijela svetaca i mučenika i drugih koji žive s Kristom, koji su bili živi udovi 
Krista i hram Duha Svetoga [usp. 1 Kor 3,16; 6,15.19; 2 Kor 6,16], koja će on uskrsnuti i proslaviti u 
vječnom životu i po kojima Bog daje ljudima mnoga dobročinstva; tako da one koji tvrde da ne treba štovati 
relikvije svetaca i da im ne treba iskazivati čast, ili da vjernici beskorisno časte njih kao i druge svete 
predmete, ili da uzalud pohađaju spomen- mjesta svetaca kako bi tako izmolili njihovu pomoć, treba u 
potpunosti osuditi, kao što ih je Crkva već prije osudila i kao što ih osuđuje i sada. 

Slike pak Krista, Bogorodice Djevice i drugih svetaca treba držati prije svega u crkvama i iskazivati im 
potrebnu čast i štovanje, ne kao da bi se vjerovalo da je u njima neko božanstvo ili moć zbog čega bi ih 
trebalo štovati, ili kao da se od njih nešto traži, ili kao da bi se pouzdanje stavljalo u slike, kao što je to 
nekada bilo kod pogana koji su stavljali nadu u idole [usp. Ps 135, 15-17]: nego jer se čast, koja im se 
iskazuje, prenosi na pralik koji one (slike) predstavljaju; tako da preko slika koje ljubimo, pred kojima 
otkrivamo glave i klanjamo im se, klanjamo se Kristu i štujemo svece koje one predstavljaju. Tako je 
utvrđeno dekretima protiv protivnika (svetih) slika na saborima, posebno pak na drugom Nicejskom saboru. 
Ovo pak neka biskupi marljivo naučavaju: preko povijesti tajni našeg otkupljenja izraženih u slikama ili 
drugim simbolima narod se poučava i utvrđuje u člancima vjere, koje treba spominjati i neprestano 
ponavljati; isto tako da se iz svih svetih shka ubiru veliki plodovi, ne samo jer se narod spominje 
dobročinstava i darova koje mu je dao Krist, nego i zbog toga jer se pred oči vjernika stavljaju čudesa i 
spasonosni primjeri, kako bi zahvaljivali Bogu, usklađivali svoj život i ponašanje, kako bi bili potaknuti na 
štovanje i ljubav prema Bogu i na njegovanje pobožnosti. Tko bi pak mislio ili učio drugačije od ovih 
dekreta: neka bude kažnjen anatemom. 

Ako su se pak u te svete i spasonosne običaje uvukle neke zloporabe: njih sveti sabor jako želi potpuno 
iskorijeniti, tako da se ne bi postavljale nikakve slike krivih dogmi koje bi neobrazovanima pružale priliku 
opasne zablude. 

Ako je katkad zgodno izraziti i oblikovati događaje i priče svetog Pisma, jer je to korisno za neobrazovani 
puk, neka se narod pouči da se zbog toga ne može oblikovati božanstvo, niti izraziti bojama i likovima kao 
da se vidi tjelesnim očima. Nadalje, neka se dokine svako praznovjerje kod zazivanja svetaca, štovanja 
relikvija i korištenja svetih slika, neka se iskorijeni svaka ružna dobit, i konačno, neka se izbjegava svaka 
iskvarenost. 

Kako bi se to što vjernije obdržavalo, sveti je sabor odredio da nitko ne smije ni na kojem mjestu... 
postaviti, ili nastojati da postavi, nikakvu neobičnu sliku, osim ako ju je biskup odobrio. Također, ne smiju 
se priznati nova čudesa, niti primati nove relikvije, osim ako ih je on (biskup) prepoznao i odobrio. 

Dekret o oprostima, 4. XII. 1563. 

Budući daje Krist dao Crkvi ovlast podjeljivanja oprosta, a njemu je tu vlast predao Bog [usp. Mt 16,19; 
18,18], a ona je bila u upotrebi i u najstarijim vremenima, sveti sabor uči da u Crkvi treba zadržati korištenje 
oprosta, vrlo spasonosno kršćanskom narodu i odobreno vlašću svetih sabora, i zapovijeda da treba kazniti 
anatemom one koji ili tvrde da su oni beskorisni, ili koji niječu da u Crkvi postoji ovlast za njihovo 
podjeljivanje. 

(Crkva) želi primijeniti umjerenost... u njihovom podjeljivanju, kako se s prevelikom lakoćom ne bi oslabili 
crkveni propisi. Želeći pak popraviti i ispraviti zloporabe koje su se u to uvukle, i povodom kojih 
krivovjernici pogrđuju i samo ime oprosta, ona ovim dekretom općenito određuje da treba potpuno 
iskorijeniti... svaku ružnu dobit za njihovo stjecanje. 

PIJO V. (1566.-1572.) 

(Pius V) 


»Quo primum tempore« 

bula 

(Bula pape sv. Pija V. Quo primum tempore, kojom se uvodi novo izdanje Rimskoga misala kao stoje odredio Tridentski sabor, 
stoji na početku svakoga izdanja misala izdanoga prije reforme Pavla VI. 

Proglašavajući svoje izdanje obvezatnim, sv. Pio V. je onima koji to žele dopustio zadržati vlastite obrede pod uvjetom da su 
stariji od 200 godina; ovom sigurnosnom mjerom htjelo se isključiti sve natruhe novijih protestantskih krivovjerja. I sam je sveti 
papa, kao redovnik-dominikanac, slavio privatne Mise po vlastitome, dominikanskom obredu. Pavao VI. nije dopustio takvo 
razlikovanje te je svoj novi misal proglasio obvezatnim za sve; čak je i ambrozijanski obred reformiran analogno rimskome. 

Tekst bule sv. Pija V. Quo primum tempore je slojevit, sadrži i naredbe i dopuštenja, čak izričito svima daje »indult« za 
slavljenje Mise po ovome misalu. Između ostaloga, trajno jamči svim svećenicima da se smiju pridržavati ovoga obreda bez 
ikakvih skrupula u savjesti ili bojazni pred crkvenom kaznom. Na više mjesta ističe trajnost i nepromjenjivost ove uredbe 
(statutum) ali i dopuštenja (indultum).) 

PIO (V.), RIMSKI BISKUP 

sluga slugu Božjih 
na trajan spomen 

Otkada smo podignuti na vrhunac apostolske službe, rado smo usmjerili svoj um i snagu te upravili sve 
misli na ono stoje potrebno da se crkveno bogoslužje očuva čistim; te smo nastojali to prirediti i ostvariti uz 
Božju pomoć, uloživši sve moguće napore. 

Budući da Nam je, među inim odredbama svetoga Tridentskog sabora, bilo naloženo pregledati i izdati 
svete knjige: katekizam, misal i brevijar; postoje već, uz Božju pomoć, objavljen katekizam za pouku puka, 
te je brevijar pročišćen za iskazivanje dužne hvale Bogu, sada se pokazalo nužnim — kako bi misal u svemu 
odgovarao brevijaru, što je dolično i prikladno (jer posve dolikuje da, kao što u Božjoj Crkvi postoji jedan 
način moljenja psalama, tako bude ijedan obred slavljenja Mise) — da se što prije pobrinemo oko onoga što 
je još na ovome području preostalo, to jest, o izdavanju Misala. 

Zbog toga smo odlučili povjeriti ovaj zadatak probranim učenim ljudima; a oni su, marljivo sve 
usporedivši s drevnim rukopisima Naše vatikanske knjižnice, kao i s drugim, odasvud nabavljenim, 
popravljenim i neiskvarenim kodeksima, te posluživši se spisima starih i pouzdanih pisaca koji su Nam 
ostavili uspomenu o svetoj ustanovi ovih obreda, ponovno vratili Misal na izvorno pravilo i obred svetih 
Otaca. 

Pročistivši taj Misal i odobrivši ga nakon zreloga promišljanja, kako bi se svi okoristili plodovima ovoga 
posla koji smo naredili i na koji smo prionuli, zapovijedili smo da se što prije tiska u Rimu i da se tako izda, 

da bi svećenici znali kojim se molitvama moraju služiti i koje obrede i ceremonije u slavljenju Mise trebaju 
ubuduće obdržavati. 

A da bi svi na svakome mjestu prihvatili i obdržavali ono što im predaje presveta Rimska Crkva, majka i 
učiteljica drugih crkvi, i da se trajno u budućnosti u svim patrijarhalnim, katedralnim, kolegijalnim, župnim, 
svjetovnim ili samostanskim crkvama i kapelama bilo kojega muškoga, pa i vojničkoga, ili ženskog reda, 
kao i u onima bez dušobrižništva, u svim krajevima kršćanskoga svijeta, u kojima se običava ili mora slaviti 
konventualna Misa glasno s korom ili potiho po obredu Rimske Crkve, ne bi [Misa] pjevala ili recitirala 
drukčije osim u skladu s Misalom koji smo izdali — makar te Crkve bile na neki način izuzete i povlaštene 
dopuštenjem Apostolske Stolice, svojim običajem, privilegijem, ili čak zakletvom, uz apostolsko odobrenje 
ili nekim drugim povlasticama; osim ako se od prve uredbe ili običaja, odobrenoga od Apostolske Stolice, u 
tim Crkvama slavi na taj način Misa neprekinuto više od dvije stotine godina: njima takvu spomenutu 
uredbu ili običaj nipošto ne zabranjujemo; no ako bi im se ovaj Misal koji sada izdajemo više sviđao, uz 
suglasnost biskupa ili prelata ili cijeloga kapitula, dozvoljavamo im da po njemu služe Mise bez ikakvih 
drugih zaprjeka — svim ostalim gore navedenim Crkvama zapovijedamo i određujemo, snagom ove naše 
konstitucije koja će trajno vrijediti, da im je zabranjena uporaba njihovih Misala i da se oni sasvim i 
posvema odbacuju, te da se ovome Misalu koji smo netom izdali nikada ništa ne dodaje, oduzima ili mijenja, 
pod prijetnjom kazne naše srdžbe. 

Zapovijedamo i snagom svete poslušnosti naređujemo svima napose i pojedinim patrijarsima i 
upraviteljima gore spomenutih crkvi, kao i drugim osobama urešenima bilo kojim crkvenim dostojanstvom, 
pa bili to i kardinali Svete Rimske Crkve ili imali neki drugi stalež ili odličje, da ubuduće posve izostave i 
sasvim odbace sve druge uredbe i obrede iz ostalih Misala, koliko god bili stari i premda ih se dosad 
običavalo pridržavati, te da pjevaju i čitaju Misu prema obredu, načinu i propisu koji sada predajemo ovim 
Misalom; i neka se ne usude u slavljenju Mise dodati ili recitirati drukčije ceremonije ili molitve od onih 
koje se nalaze u ovome Misalu. 

Također im trajno dopuštamo i odobravamo apostolskom vlašću i snagom ove odredbe da odsada potpuno 
slijede ovaj Misal kod pjevanja ili recitiranja Mise u kojim god Crkvama, bez ikakvih skrupula u savjesti i 
bez upadanja u bilo kakve kazne, osude i zabrane, te da se njime mogu i smiju slobodno i zakonito služiti. 

Jednako tako određujemo i izjavljujemo da se poglavari, upravitelji, kanonici, kapelani i drugi svećenici 
bilo kojega naslova, svjetovni ili redovnički kojega god reda, ne obvezuju slaviti Misu drukčije nego smo to 
odredili; i da se nitko ne tjera ili primorava zamijeniti ovaj Misal; i da se ovo Naše pismo ni u koje vrijeme 
ne smije opozvati ili preinačiti, nego da zauvijek čvrsto i valjano ostane na snazi — bez obzira na prethodne 
apostolske konstitucije i uredbe te opće i posebne konstitucije i uredbe donesene na pokrajinskim i 
sinodalnim saborima, i bez obzira na bilo kakve protivne odredbe i navade utemeljene na običaju 
spomenutih crkvi ili na trajnome propisu od pamtivijeka, osim ako je stariji od dvije stotine godina. 

Želimo, nadalje, i ovom istom vlašću određujemo da poslije izdavanja ove Naše konstitucije i Misala, 
svećenici koji se nalaze u Rimskoj Kuriji budu obvezani po njemu pjevati ili čitati Misu nakon mjesec dana; 
oni koji se nalaze do planina [južno od Alpi] nakon tri mjeseca; a koji stanuju preko planina nakon šest 
mjeseci, ili čim kod njih ovaj Misal bude u prodaji. 

A da bi se ovaj Misal po svemu svijetu očuvao neiskvarenim i čistim od omaški i pogrješaka, apostolskom 
vlašću i snagom ove odredbe naređujemo svim tiskarima koji se nalaze u neizravnoj ili izravnoj podložnosti 
Našoj vlasti i vlasti Svete Rimske Crkve pod prijetnjom oduzimanja knjiga i globe od stotinu zlatnih dukata 
koja se samim prekršajem mora uplatiti Apostolskoj riznici, a ostalim [tiskarima] u bilo kojemu dijelu 
svijeta pod prijetnjom unaprijed izrečenoga izopćenja i drugih kazni koje dosudimo, da se ni na koji način ne 
usude ili drznu — bez Našega dopuštenja ili bez posebnoga dopuštenja apostolskoga izaslanika kojega ćemo 
u tu svrhu postaviti u njihovoj zemlji, ili dok ne prime od istoga tog izaslanika primjerak Misala kao uzorak 
prema kojemu će trebati tiskati druge primjerke, a koji je uspoređen s tipskim izdanjem Misala tiskanim u 
Rimu te je sasvim sigurno utvrđeno da mu posve odgovara i da se uopće ni u čemu ne razlikuje — niti ga 
tiskati, niti prodavati, niti na bilo koji način preuzimati. 

No budući da bi bilo teško proširiti ovo pismo po svim mjestima kršćanskoga svijeta i istodobno ga svima 
obznaniti, naređujemo da se objavi i izvjesi pri Bazilici Prvaka Apostolskoga, Apostolskoj Pisami i na 
oglasnome stupu na Campo de' Fiori; te da se primjercima ovoga pisma, također tiskanima, te potpisanima 
rukom nekoga javnog bilježnika i ovjerenima pečatom osobe koja obnaša crkveno dostojanstvo, iskaže u 
svim narodima i mjestima jednako takvo nesumnjivo povjerenje koje bi se iskazalo i ovome pismu kad bi se 
pokazalo ili obznanilo. 

Neka, dakle, nikome od ljudi ne bude dopušteno povrijediti ovu obznanu Našega odobrenja, odredbe, 
uredbe, zapovijedi, naredbe, dozvole, dopuštenja, izjave, volje, odluke i zabrane, niti joj se nerazboritom 
drskošću suprotstaviti. A ako bi se netko drznuo to pokušati, neka znade da će upasti u srdžbu Svemogućega 
Boga i blaženih Apostola njegovih Petra i Pavla! 

Dano u Rimu, godine od Utjelovljenja Gospodnjega 1570., dan prije srpanjskih ida (14. 7.), pete godine 
Našega pontifikata. 

